ЖЧ-2018: Месси билан учрашиш учун Россияга велосипедда борган ҳиндистонлик - BBC News O'zbek\nВикас Пандей Би-би-си, Деҳли\nФото муаллифлик ҳуқуқи Clifin Francis\nКлифин Френсисдан дўсти Жаҳон Чемпионатига борасанми, деб сўраганида у Ҳиндистон жанубидаги уйида ўтирган эди.\n«Албатта,» жавоб берди у. «Шундай катта томошага бормай бўладими?»\nИкки дўст ўртасидаги бу суҳбат ўтган йилнинг август ойида бўлиб ўтади. Бироқ Клифин йўл харажатларига қурбим етармикан, деб ўйлаб қолади. У мустақил математика ўқитувчиси ва кунига ўртача $40 топади.\n«Мен Россияга чипта сотиб олиш ва у ерда бир ой яшаш учун қурбим етмаслигини англадим. Кейин ўзимдан сўрадим - энг арзон ҳаракат воситаси нима? Ҳаёлимга келган илк жавоб велосипед бўлди.»\nБу ғоянинг амалга ошишига унинг дўстлари ишонмади, лекин Клифин бир қарорга келиб бўлганди.\n23 февраль куни унинг улкан саёҳати бошланди. Аввалига учоқ билан Дубайга борган Клифин паромда Эрон томон сузиб ўтди. Бу ердан Россия пойтахтига қадар яна 4,200 километрдан зиёд йўл босиш зарур эди. Табиийки, унинг навбатдаги улови велосипед бўлди.\nСаёҳатчимиз бундай машаққатли йўл учун ўзини тақдирлашнинг ажойиб йўлини топган эди - ўз таъбири билан айтганда, дунёнинг энг зўр футболчиси Лионел Месси билан кўришиш!\n«Велосипед минишни севаман ва ашаддий футбол ишқибозиман. Мен шунчаки ҳар иккала севимли машғулотимни бирлаштириб қўя қолдим,» дейди жаноб Френсис Би-би-сига.\nУ Покистон орқали ўтиб, бутун йўлни велосипедда босиб ўтмоқчи эди. Аммо икки давлат ўртасидаги мавжуд зиддиятлар туфайли бу фикридан қайтишга мажбур бўлди.\n'Футбол ва филмлар'\n"Режаларимдаги бу ўзгариш менга қимматга тушди. Дубайга велосипедимни олиб боролмасдим. У ердан $700 га янгисини сотиб олишимга тўғри келди. Бу дунёдаги велосипед орқали амалга оширилган энг зўр саёҳат ҳам эмасди. Ҳаммасини қурбим етганча амалга оширишга ҳаракат қилдим," ҳикоя қилади Клифин.\nБироқ у 11 март куни Эроннинг Бандар Аббос бандаргоҳига кириб келганидан сўнг барча кўнгилсизликларни унутиб юборди.\n«Эрон мен кўрган давлатлар ичида энг чиройлиси, одамлари эса жуда меҳмондўст экан. Менинг 45 куним бу мамлакатда ўтди. Аммо атиги икки кун меҳмонхонада яшадим, холос.»\nКлифин кунига атиги $10 сарфлашга имкони етарди, холос. Бироқ эронликлар уни деярли ҳар куни меҳмон қилиб, ноз-неъматлар билан сийлайдилар.\n«Эрон тўғрисидаги қарашларим буткул ўзгариб кетди. Мен мамлакатнинг жойлашувига қараб у ҳақида бирор хулоса чиқаришга шошилмаслик лозимлигини англаб етдим,» дейди у.\nКлифин ҳали ҳам мамлакатнинг гўзал табиатини яққол хотирлайди.\n«Табиат гўзаллигидан велосипед минишнинг чарчоғи ҳам билинмади. Бир кун келиб, албатта, Эронга яна бораман.»\n"Эронликлар Россияга борганингда бизнинг жамоа учун мухлислик қиласан, деб мендан ваъда олишди. Улар Болливудни ҳам севар экан. Шунинг шарофати сабабли кўп жойларда одамлар билан тез тил топишиб кетдик," сўзлайди Клифин.\n«Футбол ва кино дунёни бирлаштиради деганлари рост экан.»\n'Саёҳат давомида озиб кетдим'\nКлифиннинг навбатдаги бекати Озарбайжон бўлди. Бу ерда чегара хизмати билан англашилмовчилик юзага келади - хизмат ходимлари унинг ҳужжатларидаги суратини танишмайди.\n«Тинимсиз велосипед минганимдан жуда озиб кетган эдим,» кулади Клифин.\n«Паспортимдаги суратимга умуман ўхшамай қолгандим. Чегарачилар суратдаги мен эканлигимни аниқлаш учун саккиз соат вақт сарфлашди, лекин уларнинг муомаласи жуда мулойим эди.»\nКлифин Озарбайжон меҳмонхоналарида туришдан иқтисод қилишга мажбур эди. У, асосан, истироҳат боғларида чодир тикиб, тунларни ўтказади.\n«У ернинг одамлари ҳам ажойиб, лекин озарбайжонликлар бегона билан чиқишиб кетишига бироз вақт керак экан. Бокуда яшайдиган ҳиндлар билан танишиб қолдим, улар билан бироз яшадим.»\nАросатда қолган сайёҳ\nКлифин Грузияга етганда уни мамлакатга қўйишмайди. Москвага қадар йўлнинг яна ярми қолган эди.\n«Барча ҳужжатларим жойида эди, лекин нима учун Грузияга киритишмаганини ҳали ҳам тушуна олмайман. Жуда мураккаб вазиятга тушиб қолгандим, чунки Озарбайжонга фақат бир марталик кириш визаси олгандим. Энди ортга қайтишга имконим йўқ, аросатда қолиб кетгандим,» ҳикоя қилади у.\nКлифин бир кун давомида Озарбайжон ва Грузия ўртасида қолиб кетади. Унинг бахтига Озарбайжонга қайта кириш учун фавқулодда виза беришади.\n«Энди Россияга бориш учун бошқа йўл топишим зарур эди. Шунда кимдир Россиянинг ҳудуди бўлмиш Доғистон Озарбайжон билан чегарадош, деб қолди.»\n«Мен Доғистонни унчалик хавфсиз жой эмас, деб ҳисоблашларини билмасдан йўлга отландим. Ортга йўл йўқ эди ва 5 июнь куни Доғистонга кириб бордим,»\n«Доғистонликлар инглиз тилини яхши билмас экан, тил муаммоси мени роса қийнади,» қўшимча қилади Клифин.\n«Велосипедда кириб келган ҳиндистонликни кўрган маҳаллий халқ ҳайратда қолган эди. Яна бир бор футбол ва кино ёрдамида одамлар кўнглига йўл топдим.»\nКлифин ҳозирда Москвадан 460 километр узоқликдаги Тамбовда турибди. У Россия пойтахтига 26 июнь - Франция-Дания матчига қадар етиб бориши зарур.\n«Фақат шу ўйингагина чипта сотиб олганман.»\n"Шундай бўлсада, мен барибир Аргентинани қўллаб-қувватлайман, севимли Мессига таъзим қиламан. У билан кўришиб, велосипедимга дастхат қўйдириш энг катта орзуйим."\nКлифин унинг саёҳати одамларда футбол ва фитнесга бўлган қизиқишни янада орттиришидан умид қилади.\n«Бир кун келиб Ҳиндистоннинг ҳам Жаҳон Чемпионатидаги ўйинини кўришни истайман. Аммо бу ҳиндистонлик болалар футболга бўлган муҳаббатини янада кучайтирганидагина амалга ошиши мумкин. Кейинги 20 йил ичида бизда шундай имконият бўлишига ишонаман,» дейди орзуларга тўлган саёҳатчи.\n«Яна бир орзуйим бор: менинг ҳикоямни ўқиган одамларда велосипедга қизиқиш янада кучайсин.»\n"Велосипед миниш ҳаётнинг оддий заруриятлари томон йўл очади. Кунбўйи велосипед миниб, чарчагандан сўнг душ қабул қилиш ва ёқимли овқат тановул қилишга нима етсин."\n«Агар менинг саргузаштларим Ҳиндистондаги ҳеч бўлмаганда бир болани футбол ўйнашга илҳомлантирса, мендан бахтли одам бўлмасди.»


22 Сентябрь 09:47\nNUR-SULTAN. Kazinform – Қозоғистон Президенти Қасим-Жомарт Тоқаев БМТ Бош ассамблеясининг 75 йиллигига бағишланган олий даражадаги тадбирда видеомурожаат қилди. Тадбир коронавирус эпидемияси туфайли онлайн тарзда ўтказилди, деб хабар беради Kazinform Ақордага ҳавола қилиб.\n«Сўнгги ўттиз йил ичида Қозоғистон БМТнинг барча асосий органларида, шу жумладан Хавфсизлик Кенгашида можароларни ҳал қилиш, ядро қуролини тарқатмаслик ва қуролсизлантириш, терроризмга қарши кураш, динлараро ва миллатлараро мулоқот ва денгизга чиқиш имконияти бўлмаган ривожланаётган мамлакатларнинг манфаатларини ҳимоя қилиш каби устувор вазифаларни илгари суришга ўз ҳиссасини қўшди», - дея таъкидлади Қозоғистон Президенти.\nҚР Президенти, шунингдек, бугунги кунда мультилатерализмга катта хавф таҳдид қилаётгани ва совуқ уруш тугаганидан бери бундай бўлмаганлигини таъкидлади.\n«COVID-19 инфекциясини бошқариш жуда қийин бўлиб боряпти. Дунёда оммавий қуролланиш жараёни тобора кучайиб бормоқда. Стратегик ривожланиш мақсадларини амалга ошириш тўхтаб қолди.\nБМТ Низомида белгиланган мақсадларга энди эришилмайди, деган фикрлар мавжуд.\nМен ўз мамлакатим Президенти ва БМТнинг собиқ юқори лавозимли расмийси сифатида, бу нуқтаи назарга мутлақо қаршиман.\nШунга қарамай, биз\nумумий мақсаддан воз кечмаслигимиз ва унга эришиш йўлидаги ҳаракатларимизга янгича туртки беришимиз керак;\nанархияга йўл қўймасдан халқаро ҳуқуққа асосланган ҳамжамият қуришни давом эттиришимиз керак», - деди Қасим-Жомарт Тоқаев.


«Ливерпуль» хўжайини «Эвертон»ни қишлоқи жамоа деб атади\n18:30 / 21.04.2016\n«Ливерпуль» жамоаси хўжайини Жон Ҳенри 20 апрель куни «Эвертон» устидан қозонилган 4:0 ҳисобидаги ғалабага қисқача муносабат билдириб ўтди.\nИккинчи тайм вақтида «ирислар» жамоаси ҳимоячиси Рамиро Фунес Мори ҳужумчи Дивок Орижига қаттиқ жароҳат етказди ва қизил карточка олиб майдонни тарк этди.\n«Ливерпуль» хўжайини ўйин статистикаси келтирилган суратни твиттерига жойлади. Унда «қизиллар»нинг тўлиқ устунлик қилгани кўриниб туради. Жон Ҳенри твитга шундай изоҳ берган: «Ҳунармандлар жамоаси Дивокка қарши».\n«Ҳунармандлар лигаси» профессионал бўлмаган турнирларга нисбатан қўлланади ва бундай турнирда кичик шаҳарчалар жамоалари иштирок этади. Шундан келиб чиққан ҳолда, у рақиблар жамоасини «қишлоқи жамоа» дея атаган дейиш мумкин. Бу твитни 4,5 мингдан ортиқ фойдаланувчи ретвит қилган.\n— John W. Henry (@John_W_Henry) 20 апреля 2016 г.


29 октябр 2020, Тошкент вақти: 21:46\nМаҳкумлар ҳикояларига кўра¸ қийноқ бобида Жаслиқ Чирчиқ қамоқхонаси олдида ҳолва бўлиб қолган.\nЎтган йилнинг декабр ойида Чирчиқ қамоқхонасидаги олти нафар маҳкумнинг қамоқхонадаги қийноқларга норозилик билдириб ўз жонига қасд қилгани хабарини Озодликка ушбу муассасада сақланаëтган маҳкумлардан бирининг онаси етказди. Ўзи ва ўғлининг хавфсизлигидан хавотир боис¸ она ўзи ва маҳкум ўғлининг исми-шарифи келтирилишини истамади.\n- Биттаси ўлган, қолганлари изолятор, санчастда ëтишибди. Бу бедодликку. Шуларни изоляторга ташлагандан кейин шу даража қийнашганда болаларни. Совуқ хлорли сувни сепиб, яланғоч қилиб совуқ хоналарга қўйиб болаларни, қаттиқ қийнаб, орқаларига дубинка тиқиб. Зубной пастани тиққандан кейин, қийнагандан кейин бир йигит ўзини кесганда. “Ваҳшийларнинг қўлида ўлгандан кўра¸ шаҳидликни бўйнимга олдим” деб қийнайдиганларнинг каттасининг отини баданига ëзган “Тўлқин ваҳший” деб. Кейин қон кетиб ўлган, дейди тошкентлик онахон.\nЎзбекистон қамоғидаги маҳкумлар қийноқлар гувоҳи сифатида ўз қонли кийимларини яқинлари орқали қолган дунëга кўрсатишга уринишган эди.\nЎзбекистон Жиноят Кодексининг 159-моддаси¸ яъни конституцион тузумга тажовуз қилганликда айбланиб¸ 10 йилдан бери жазо муддатини ўтаётган маҳкум ўғли билан Чирчиқдаги қамоқхонада учрашганида, унинг қийноқлар натижасида қуруқ суякка айланганига гувоҳ бўлганини айтади бу суҳбатдошимиз.\n- Аҳволи шу даражада оғирки, болалар эмаклагудай кириб келишди эшикдан. Шу даражада озиб-тўзиб кетганки, энди у ерда зулм шу даражада кучайиб кетган, ўшаларнинг бошлиғи “Сенлар барибир ўлиб кетасан. Сенлар ўлдиришга буюрилгансан. Кечирим сўраганларинг ҳам ўласан, сўрамаганларинг ҳам ўласан” дебди. 10 йилдан бери ўтирган бўлса болам¸ 10 йилдан бери бунақа аҳволни кўрмаганмиз. Бунақа аҳволни кўриб мен ҳозир инфарктний состояниеда ўтирибман. “Шу даражада хорланиш, шу даражада камситиш жон-жонимиздан ўтиб кетди” деяптида болалар. Фашистларнинг концлагерларида болаларни кўрсатадию қоқ суяк. Шунақа бўлиб қолган. Тасаввур қилинг¸ матрасларни ҳовлига олиб чиқиб ҳўлда қандай ëтади? Матраснинг ичидаги пахталарини олиб ташлаб ичида қолдирмаган. Уни кейин тикиб ташлайди. Темирнинг устида қуруқ латтада, ҳўл адëл, ҳўл матрасда ëтишди болалар, дейди Чирчиқ колониясидаги вазиятга бевосита гувоҳ бўлиб қайтган тошкентлик онахон.\nТошкентлик 47 ёшли Абдужалил Каримов ҳам 12 йилдан буён Чирчиқдаги қамоқхонада жазо муддатини ўтаяпти. Абдужалил Каримов ҳам 1999 йили Ўзбекистон конституцион тузумига тажовуз қилганда айбланиб, Жиноят кодексининг 159-моддаси бўйича 17 йилга озодликдан маҳрум қилинган.\nМаҳкум Каримовнинг онаси Ҳурихон Каримова ҳам, кейинги пайтларда Чирчиқ қамоқхонасида маҳкумларга нисбатан қийноқлар кучайгани ҳақидаги шикоятларга гувоҳлигини айтади.\n- Жуда морално эзишаëтган эканда. Ëтадиган ўрнига сув сепиб ташлаëтган экан. Кейин кечаси соат 10 да ҳам турғазиб, совуқда юргизаëтган экан. Зонадаги болаларни руҳан эзишаëтган эканда. Кун давомида совуқда юргизиб, кечаси соат 10 дан кейин ухлаб ëтган болаларни ўрнидан турғизиб юришга мажбур қилишаëтган эканда. Ўша ердан ўлик ҳам чиқибди яқинда. Болаларни ëмон урган экан ўлиб қолганини ҳам билмай қолибди. Ўлик ҳам чиқибди. Уйланмаган йигит экан, дейди Ҳурихон Каримова.\nҲаракат нет. сайти “Жаслиқдаги қийноқлар ҳолва экан” номли хабарида Чирчиқдаги 64/6-сонли жазони ўташ муассасасида жазо муддатини Ўзбекистон конституциявий тузумига тажовуз қилганлик айби билан қамалган 350 нафардан зиёд маҳкумнинг доимий қийноқларга солинаётгани ҳақида ёзди.\nЧирчиқдаги қамоқхонадаги вазиятдан яхши хабардор “Эзгулик” инсон ҳуқуқлари жамияти фаоли Абдураҳмон Ташанов мазкур қамоқхонанинг Ўзбекистондаги қийноқлар мунтазам тус олган қамоқхоналардан бири эканлигини айтади.\n- Биздаги маълумотларга кўра¸ ҳаммага маълум Қорақалпоғистон республикасининг Жаслиқ посëлкасидаги 64/71 зонаси, Зарафшон, Қизилтепадаги зоналарда¸ айниқса¸ конституциявий режимга тажовуз қилганликда айбланиб жазо ўтаëтган колонияларда қийноқлар кўп қўлланилади¸ деган маълумотлар бор бизда. Бундан ташқари¸ қийноқлар бўйича ўзига хос ўринда турадиган қамоқхоналардан биттаси бу Қаршининг Шайхали посëлкасидаги колония ҳисобланади. Кечагина олган маълумотимизга кўра¸ Чирчиқда ўтирган маҳкумлар айтаяптики, “Биз Жаслиқдан келганмиз. Жаслиқ ҳолва бу ернинг ëнида. Бу ерда қийноқлар системаси йўлга қўйилган” деган гаплар бор, дейди Абдураҳмон Ташанов.\nОзодликнинг жаноб Шодиевга йўллаган расмий мактуби нусхаси.\nОзодлик Чирчиқ қамоқхонасида қийноқларнинг мунтазам тус олгани бўйича билдирилаëтган гувоҳлар ҳикоялари ва иддаоларга муносабат билдиришни сўраб¸ яна Ўзбекистон Жазони ижро этиш бош бошқармасига мурожаат қилди.\nБу муассасада телефон гўшагини кўтарган ходимдан саволлар юзасидан ёзма равишда мурожаат қилиш шартлиги ҳақидаги жавоб олгач, 13 январ куни Ўзбекистон Жазони ижро этиш бош бошқармаси бошлиғи Шодиев номига яна хат йўлладик.\nОзодлик ушбу мактуб орқали жаноб Шодиевдан Ўзбекистон қамоқхоналаридаги ўлим ҳолатлари ва қийноқлар қўлланилиши борасидаги иддоаларга ойдинлик киритишни сўради. Аммо ҳозирча қамоқхоналардаги вазият учун маъсул бўлган бу идорадан жавоб чиқмади.\nБМТ нинг Қийноқлар бўйича махсус маърузасиси Тео Ван Бовен¸ 2002 йили Ўзбекистон қамоқхоналарига қилган қисқа ташрифидан сўнг¸ ўзбек қамоқхоналарида қийноқнинг систематик характерга эга эканини таъкидлаган эди.\nВан Бовендан сўнг ушбу лавозимда ишлаган Манфред Новак эса¸ ўз фаолияти давомида Ўзбекистонга сафар қилишга муваффақ бўла олмади ва Озодлик билан суҳбатлардан бирида¸ "Ўзбекистон ҳукуматининг қамоқ ва ҳибсхоналардаги қийноқлар борасида яширадиган бир сири бўлса керакки¸ мен каби мустақил кузатувчиларнинг бу муассасаларни кўришига изн бермаëтир" дея таъкидлаган эди.\nЎзбекистон ҳукумати халқаро минбарлардан туриб¸ қамоқхоналардаги қийноқларнинг систематик эканини инкор этиб келмоқда. Тошкент расмийларига кўра¸ Ўзбекистон қамоқ ва ҳибсхоналарида қийноқ билан боғлиқ алоҳида олинган ҳолатларгина бўлиши мумкин¸ холос.


Каримовнинг Хоразмдаги масхаравозлиги ҳақида « Ўзбекистон Халқ Ҳаракати\nКаримовнинг Хоразмдаги масхаравозлиги ҳақида\nКаримов: «Деҳқоннинг косаси оқаради, деган гап бор», деб юзланди мажлис аҳлига. Бу жумлага ҳеч ким тушунмади (ҳозир ҳам ҳеч ким тушунмаса керак). Шу боис мажлис аҳлидан бирон садо чиқмади. Нотиқ: «Гапим тўғрими, йўқми?» деб яна юзланди депутатларга.\n14 October 2012 - 7:20\nИ.Каримовнинг нотиқ одам эмаслигини, ёзиб берилган текстдан чиқиб бирон нарса айтадиган бўлса: «Яхшилаб тагига қарасангиз, бошқа бир нарсани кўрасиз» каби кулгили нарсалар айтиб юборишини, маърузаси давомида қарсак ишлаб олиш учун, “чапанилик” (мажлис аҳлига ёқадиган гаплар) қилишга ўтишини ҳамма билади.\nКаримовнинг Хоразмдаги чиқиши унинг бошқа ерлардаги чиқишига-да пахса қўйди. Президент ўз маърузасида: «Истиқлол шарофати билан пенcиялар 11 марта, ойликлар 20 марта ошди. Бу кўрсаткичлар ҳалқимиз ҳаётининг неча марта яшиланганлигини кўрсатмайдими?!» деганида, бу ерда ўтирган, xалқ сайлаб қўйган (тўғрироғи, раҳбарлар тайинлаган) депутатларнинг биронтаси: «Истиқлолдан олдин 1 кг гўшт – 5 сўм, гуруч – 80 тийин турарди. Энг камбaғал оиланинг ҳам қозони гўштсиз қайнамасди. Ҳозир гуруч салкам 2000 сўм, гўшт эса салкам 15000 сўм туради. Натижада Ўзбекистон ҳалқининг мутлоқ кўпчилиги ҳафтасига бир кунгина гўштли овқат есада дўпписини осмонга отарди», деб айтаолмади.\nИ.Каримов: «Совет замонида ойига 100 сўм оладиган одам ҳозир 200 000 сўмдан ортиқ пул олаяпти, бунақасини ҳали дунё кўрганми, айтинг азизлар», деганида залда гулдурос қарсаклар янграб кетди.\nЕр тепиб қарсак чалаётганларнинг кўписи Совет замонидаги 100 сўм салкам 130 доллар бўлганини, ҳозирги 200.000 сўм эса 70 долларга ҳам тенг эмаслигини яхши билишсада, қарсак чалишди. Чунки қарсак чалиш кераклиги уқтирилган.\nШунингдек, Президент Хоразм ҳалқининг бойиб кетганини таъкидлаб, 60 минг Хоразмлик ҳозирги кунда ўз машинасига эга эканлигини қайд қилди.\nХоразмда 60 минг шахсий машина!\nЭшитган қулоқ қувонади бундан. Лекин ўша 60 минг дегани Хоразмликларнинг атига 4 % игина машинали экани, бу эса Ўзбекистоннинг бошқа вилоятларига қараганда анча кам эканлиги, қўшниси(Туркманистон)га солиштирганда 2 марта кам эканлигини қозоқ ва русларга солиштирганда эса 3 марта кам эканлигини яхши билади Хоразмликлар.\nКаримов ҳукмронлиги даврида ўзбек ҳалқининг мутлоқ кўпчилигини ташкил қиладиган оддий меҳнаткаш (қишлоқ хўжалиги, соғлиқни сақлаш, таълим тизимларидаги)лардан биронтаси машина олдимикан?! «Палон қишлоқда бунча, таълим тизими ходимларидан бунчаси машина миниб юрибди-ку», дейишга ошиқманг. У машиналарнинг бариси чет элларда қатор йиллар қулдай мардикорлик қилиб олинган машиналар!\n«Ривожланган Европа давлатларида ишсизлик ўртача 15-25 % ни ташкил қилиб турган бир пайтда, ишга яроқли Хоразмликларнинг 5 % игина ишсиз, яқинда бу 5 % ишсизликнида йўқотамиз. Бу ҳукумат олиб бораётган доно сиёсатнинг натижаси эмасми?! деганида депутатлар нотиқ(президент)қа тасаннолар айтишди.\nИшсизликни бартараф қилишнинг Каримов олиб бораётган сиёсати натижасида нафақат Хоразмда, бутун Ўзбекистонда бўйлаб бутун бошли кўчалар, маҳаллалар, қишлоқлар ишга яроқли эркагу-аёл бошқа юртларга мардикорликка кетганлиги сабаб ҳувиллаб қолганини бугун ер тепиб қарсак чалиб ўтирган «ҳалқ депутатлари» яхши биладилар.\nЗеро, уларнинг кўпи ўша ҳувиллаб қолган кўчалардан, маҳаллалардан, қишлоқлардан келишган. Айримларининг мардикорликка кетган яқинлари кўп йиллардан буён ному-нишонсиз бедарак, айримларининг эса жасадлари келган. Лекин улар тилида: «Яшасин буюк Каримов!», деб қарсак чалганлари билан дилида нима дейишаётганини англаш қийин эмас.\nКаримовнинг маърузасига, айниқса одамлар билан мулоқoтига эътибор берсангиз, Муҳаммад Солиҳнинг «Йўлнома» китобида: «Каримов ғоят айёр ва чапани одам» дегани қанчалар ҳақиқат эканига ишончингиз комил бўлади. Каримовнинг бу хусусияти айниқса Хоразмга келганида янада яққолроқ намoён бўлди.\nЎрни келганда айтиш керакки, М.Солиҳнинг китоблари кўплаган Хоразмликларнинг уйида бор. Даҳрийлар замонида диний китобларни қандай яширинча сақлаб ўқиган бўлсалар, ҳозирда Солиҳнинг китобларини шундай хавф остида, яшириб ўқишади.\n1991 йилги президент сайловида Ҳукумат берган маълумот бўйича 60 % га яқин, аслида эса 90 % дан кўпроқ Хоразмликлар айнан Муҳамад Солиҳга овоз берганини эсингизга келтирсангиз, мен юқорида айтганларимнинг қанчалар ҳақиқат эканлигига ўзингиз ҳам ишонасиз.\nКаримов тез-тез (қарсаксираб қолганида) текстдан бошини кўтариб: «Мен сизларни яхши кўраман, ҳаммангизни бағримга босгим келаяпти», «Хоразмликлар оғир тупроқ-иқлим ва экологик шароитда маҳсулот етказишаяпти, рахмат уларга», «Энг мард ва меҳнаткаш ҳалқ Хоразмликлардир, мен сизларга таъзим қиламан», деганга ўхшаш чапанилик билан қарсаклар олиб турди.\n«Хоразмликларнинг оғир тупроқ-иқлим ва экологик шароитда маҳсулот етиштираётганларини билар экансиз, нега сиз бошлиқ Ҳукумат Хоразмликларнинг оғир шароитда етиштираётган пахта ва дон маҳсулотларининг харид (давлатга сотиш) нархини кўтармайсизлар?\nНега оғир экологик шароитда меҳнат қилаётган Хоразм меҳнаткашлари маоши индексация қилинмаяпти?» деб сўраган биронта депутат бўлмади, афсус.\nКаримов деҳқонларга қоғоздагина яратиб берган имконият ва ҳуқуқлар ҳақида гапиратуриб: «Деҳқоннинг косаси оқаради, деган гап бор», деб юзланди мажлис аҳлига. Бунга ҳеч ким тушинмади (Бу жумлага ҳозир ҳам ҳеч ким тушунмаса керак). Шу боис мажлис аҳлидан бирон садо чиқмади. Нотиқ: «Гапим тўғрими, йўқми?» деб юзланди депутатларга.\nКаримов ижод қилган бунақа қўлболa мақолнинг маъносига тушуна олмаган бечоралардан бир-иккитаси «тўғри», дегандай бош ирғиган бўлишди. Тўғри бўлса … нимага қарсак йўқ, деб ишора қилди нотиқ.\nОдамлар қарсак чалиш кераклигини англашгач, қарсак чалиб юборишди. Мана, ниҳоят тушиндингизлар, деди нотиқ қарсакларга ишора қилиб.\nХоразмдаги навбатдан ташқари сессиянинг кун тартибидаги асосий масала П. Бобожоновни ҳоким вазифасини бажарувчи(чала ҳоким)ликдан (тўла) ҳокимликка ўтказиш бўлганлиги учун, Президент П.Бобожнов фаолияти ҳақида ўзи гапириб, депутатларнинг ҳам П.Бобожонов ҳақидаги фикрларини эшитиш (ўз таклифини қўллашлари) учун уларга сўз берди.\nБиринчи бўлиб вилоят фахрийлари раиси К.Ортиқов сўзга чиқди.\nБу одам билан биз бир даврда ишлаганмиз. У киши вилоят сув хўжалиги бошқармаси бошлиғи, Ҳонқа тумани ҳокими бўлиб ишлаган.\nИстиқлолдан олдин ҳам, кейин ҳам вилоят ва мамлакат миқёсидаги йиғинларда кўп марта бирга бўлганмиз. Мажлис кун тартибидаги масала бўйича жиддий муаммоларни кўтариб чиққан одам.\nШу боис, К. Ортиқов минбарга чиққанда П.Бобожонов номзодини ҳокимликка маъқуллаш билан бирга, вилоят аҳлининг узоқ йиллардан бери ичимлик сувисиз, қишларда газ ва электрсиз қолиб қийналаётганларини, вилоят ривожи учун узоқ йиллар давомида вилоят миқёсидаги раҳбарлар сифатида вилоят ривожига катта ҳисса қўшиб келган бир неча одамларнинг коррупцияга аралашганликлари сабаб, узоқ йилларга қамалиб кетганликлари ҳақида айтиб, уларга шафқат сўрар деб умид қилгандик.\nУлар коррупцияга аралашганлари учун қамалишган бўлса, баттар бўлишсин, дейишга сал ошиқманг.\nБиринчидан – Ўзбекистонда уларнинг мансабидаги мулозимлардан коррупцияга у ёки бу даражада аралашмаган лоақл битта одамни кўрсата оласизми?\nИккинчидан – уларнинг коррупция йўли билан ўзлаштирган маблағларининг асосий қисми юртбошининг атрофидаги шотирларга берилган-ку. Нимага улар олган пулларини қайтариб бермайди ёки қамалишмайди?\nУчинчидан – улар узоқ йиллардан буён коррупция билан шуғулланиб келишган экан, Каримов қаерга қараган? “Семиртириб сўйиш” учун атайлаб қўйиб берганми?\nЮқоридагиларга ўхшаш қатор саволлар борки, улар ўз жавобини кутаяпти…\nНотиқ минбарга чиқди-да президиумда ўтирган президентга қараб: “Мен Ортиқов Кенжабой бўламан, Ислом ака”, деди. Президиумда депутатларга юзланиб ўтирган президент 90 градусга бурилдида, “Хўш кейинчи”, дегандай нотиққа тикилди.\n“Ислом ака, мен вилоят аҳли номидан сизга айтадиган серёзний гапим бор”, деди нотиқ жиддий оҳангда.\nУдумга кўра, президентга мурожат қиладиган одамнинг қўли кўксида бўлиб, боши ва қомати эгилган бўлиши керак эди. К.Ортиқов эса қоматини ғоз тутиб, қўлларини пахса қилганича, президентнинг кўзига тик қараб гапираётган эди.\nБундай ноананавий ҳолатдан бугунги мажлисни таёрлаган президент девони ходимларидан иборат Мирзиёев бошлиқ гурух ҳам: “Булар(сўзга чиқувчилар)ни роса таёрлаган эдикку. Бир кор-ҳол юз бермаса эди”, деганларича нафасларини ичига ютиб ўтиришарди.\nМажлис аҳли у ёқда қолиб минбардаги К.Ортиқов ва президиумдаги И.Каримовнинг бир-бирига қараб туришлари жангга кираётган хўрозларни эслатишарди.\n“Айтмоқчи бўлган серёзний гапим шуки, Ислом ака, сизни Худонинг ўзи етказди бизга. Сиз бўлмасангиз Хоразм ҳалқининг ҳоли нима кечарди”, деди К.Ортиқов ўта бир жиддий ҳолатда.\nМирзиёев бошлиқ гурух: “Ҳар тугул-эй”, деб нафас олабошлаган бўлсаларда, президент ундан кўзини узмай қараб турарди.\n“Сиз жаҳонда тинчликнинг гаровисиз, Ислом ака, буни мен серёзний айтаяпман. Тожикистондаги Роғун ва Қамбар ота ГЭСлари ҳақида, 2014 йилдан кейин Афғонистонда аҳвол нима бўлади, деган муаммоларни сиздан бошқа бирон давлат раҳбаридан эшитмадик”, деди К.Ортиқов.\nПрезидент ортиқ чидаб ўтира олмади. Ичидан: “Э, бор экансан-ку!” деганича югура келиб К.Ортиқовни қучоқлаб олди, бўлиб кетди гулдурос қарсаклар…\nУндан кейин сўзга чиққан фермер – Шарифбой Султонов ўзидан олдинга нотиққа-да “пахта” қўйди: “Ислом ака, ташрифингиз шарофати билан хўжалигимиз ерларининг мелиоратив ахволи яхшиланиб, ҳосилдорлик бирнеча баробар ошиб кетди”, деди.\nБуни эшитиб беихтиёр ёдимга 1951 йил “Комсомолская правда” газетасида: “Доҳиймиз И.В.Сталин туғилган куни шарофати билан товуқлар 2 тадан туғабошлади”деб ёзилган сўзлари келди.\nСўзга чиққанларнинг бариси И.Каримовни мадҳ қилишди, биронтаси ҳам кун тартибидаги П.Бобжонов ҳокимликка лойиқми, деган масала бўйича гапиришмади. Шундай бўлсада, президент таклифи билан, қарсаклар остида ҳоким сайланди.\nЎша мажлис иштирокчилари ва бу мажлис тафсилотларини телевизор орқали кўрган ҳалқнинг яқин келажакда К.Ортиқов ва Ш.Султоновларнинг президент совғаси (унвон ёки орден)ни олишларига шубҳаси қолмади.\nПрезидентнинг Хоразмга келганидан фойдаланиб Хоразм ҳалқининг узоқ йиллардан бери ичимлик сувисиз, қишда газ ва электрсиз қийналаётганларини айтиб, Хоразмда катта эҳтиромга эга бўлган, аввал президент девонида ишлаган З.Отажонов, Б.Рахимов, Облздрав рахбари бўлган профессор Дўсчонов, Хоразмдаги барча қурилишларда ўз ҳиссаси бўлган Р.Йўлдошев, Автойўл раҳбари В.Полвоновлар учун шафқат сўрайдиган биронта мард топилмабдида, салкам 1,5 миллионлик Хоразмликлар ичида. Нaҳoтки, Хоразмликлар шунчалар лаганбардор бўлиб кетишган бўлса, дейдиганлар оз эмас, албатта.\nЛаганбардорлик Хоразмликлар менталитетига хос эмас. Мажлисда лаганбардорлик қилганлар ҳам аслида ўз истаклари билан қилмаганлар. Уларни мажлисни таёрлаган гурух, президентнинг кайфиятини ва имиджини кўтариб, телевизорларда кўз-кўз қилиш учун лаганбардорлик қилишга мажбур қилишган.\nПрезидентга Хоразм муаммоларини айта оладиганларнинг Исоқ ота Абдуллаевга ўхшаган бир қисми Каримов зиндонларида, Муҳаммад Солиҳга ўхшаган бир қисми қувғинда, Ҳайитбой Ёқубов(Нажот)га ўхшаган бир қисми президент Хоразмга келди дегунча уй қамоғида сақланади.\nШундай ҳолатда: “Ҳоразм ҳалқининг жонкуярларидан бир қисми турмада, бир қисми қувғинда, Хоразмдаги қисми уй қамоғида экан, сизлар озодликда экансизларку. Хўш, нимага сизлар ўзингиз айтаётган муаммоларни президентга айтмадингизлр?” деган савол туғилади албатта.\nПрезидент Хоразмга (ҳамма жойга ҳам) ташриф буюрганида унинг ўтадиган йўллари, мажлис ўтказадиган жойлари, махсус таёрланган ҳалқ билан мулоқoт қиладиган ерларига яқинлашиб бўлмайди. Агар яқинлашишга ҳаракат қилсангиз ўзингизни шу ондаёқ турмада кўрасиз. Нафақат президентга, ҳатто бундай мажлисни таёрлаш учун олдиндан келадиган президент девони ходимларига ҳам яқин йўлаб бўлмайди.\nПрезидент ташрифи билан боғлиқ махсус уюштириладиган бундай масхарабозликни ким билмайди дейсиз. Ҳамма билади. Лекин ўзбек ҳалқининг сабр косаси “безразмерний” қилиб яратилган. Бу эса Каримовга айни муддао.


26 декабрь куни Ўзбекистонда кутилаётган об-ҳаво билан танишинг » Ўзбекистон янгиликлари – Zamin.uz\n26 декабрь куни Ўзбекистонда кутилаётган об-ҳаво билан танишинг\nРеспублика Гидрометеорология марказининг хабар беришича, 26 декабрь куни Тошкентда ҳаво ўзгариб туради, ёғингарчилик кутиляпти. Кечаси ва эрталаб туман тушиши мумкин. Шарқдан секундига 5-10 метр тезликда шамол эсади. Кечаси 6-8 даража совуқ, кундузи 3-5 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик кутиляпти. мумкин. Шарқдан секундига 7-12 метр тезликда шамол эсади. Кечаси 1-5 даража совуқ, кундузи 2-3 даража илиқ бўлади.\nБухоро ва Навоий вилоятларида ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Шарқдан секундига 5-10 метр тезликда шамол эсади. Кечаси 2-3 даража совуқ, кундузи 2-7 даража илиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, ёғингарчилик кутиляпти. Баъзи жойларда туман тушиши мумкин. Кечаси 0-3 даража совуқ, кундузи 2-7 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Шарқдан секундига 7-12 метр тезликда шамол эсади. Кечаси 0-5 даража илиқ, кундузи 7-12 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, Баъзи жойларда туман тушиши мумкин, ёғингарчилик кутиляпти. Шарқдан секундига 5-10 метр тезликда шамол эсади. Кечаси 5-10 даража совуқ, кундузи 2-3 даража илиқ бўлади.\nРеспубликамизнинг тоғли ҳудудларида ҳаво ўзгариб туради, Қор кўчиши хавфи бор. Баъзи жойларда туман тушиши мумкин. Шарқдан секундига 7-12 метр тезликда шамол эсади. Кечаси 8-13, кундузи 5-10 даража совуқ бўлади.\nТеглар: туман Хоразм Сирдарё Андижон туради беришича\n10 январь куни Ўзбекистоннинг баъзи ҳудудларида туман тушиши мумкин\n16:19 / 09-01-2017\n26 ноябрь Ўзбекистонда шамол секундига 12-17 метргача кучайиши мумкин\n17:12 / 25-11-2016\nТошкентда 13 ноябрь куни ҳаво ҳарорати +20 даражагача кўтарилади\n16:17 / 12-11-2016\nТошкентда 2 август куни ҳаво ҳарорати +36 даражагача иссиқ бўлади\n19:19 / 01-08-2016\nТошкентда 18 июнь куни ҳаво ҳарорати +35 даражагача кўтарилади\n19:03 / 17-06-2016\n22:47 / 10-05-2016


Маҳсулот коди: 2299\nМаҳсулотни кўрганлар сони: 8835\n1. Закот – молиявий ибодат.\n2. Ота – она розилиги Aллоҳ розилигидир.\n3. Қариндошлик алоқаларини узманг.\n4. Баднафслик иллатлари.\n5. Қайнона ва келин муносабатлари.\n6. Устозларга еҳтиром.\n7. Ҳайр-еҳсон фазилати.\n8. Aқийдада адашмаслик.\n9. Исломда бағрикенглик.\n10. Она ва бола камолоти жамият бахти.\nНоми: «Жумъа мавъизалари» 15-диск (CD МР3)


09 май 2021, Тошкент вақти: 18:43\nЎзбек ишчиларини ҳибсга олишга ОМОН, Росгвардия ва ФСБ махсус кучлари ташланди\nРоссия Тергов қўмитасининг Амур вилояти бўйича бошқармаси маҳаллий газни қайта ишлаш заводи қурилишида исён кўтарган ўзбекистонлик ишчилардан 11 нафарини қўлга олганини хабар қилди.\nҲибсга олинганлар оммавий тартибсизликда иштирок этишда ва корхонага моддий зарар келтирганликда айбланмоқда.\nТармоқда пайдо бўлаётган хабарларда тартибсизликларга пудратчининг патент тўловлари эвазига иш ҳақи ушлаб қолингани сабаб бўлгани айтилмоқда. Амур вилоят прокуратурасига кўра, ишчилардан 14 миллион рубль ноқонуний ушлаб қолинган.\nТергов қўмитаси: "Тартибсизликда айбланиб 11 киши ушланди"\nАмур вилоят Тергов бошқармаси Свободний туманидаги Renaissance Heavy Industries ширкатининг вақтинчалик вахта шаҳарчасида 13 июль куни кўтарилган оммавий тартибсизликларни уюштирганликда айблаб 11 ўзбек муҳожирини қўлга олганини расман эълон қилди.\nТергов қўмитаси сайтида 20 июль куни пайдо бўлган хабардан маълум бўлишича, ўзбекистонлик ишчилар Россия Федерацияси Жиноят кодексининг 212- моддаси, 2-қисми бўйича (“Оммавий тартибсизликларда иштирок этиш”) айбланмоқда.\n“2020 йилнинг 13 июлида Амур газни қайта ишлаш комплексининг Свободний шаҳарчасидаги қурилиш майдончасидаги офис бинолари, дўконлар ва алоқа воситалари салонларини вайрон қилишда энг фаол қатнашган 11 шахс ҳибс этилди. Тергов маълумотларига кўра, ишчиларга ўз вақтида иш ҳақини бермаслик факти аниқланмаган, тартибсизликларга Ўзбекистон Республикаси гражданлари ва пудратчи ташкилот раҳбарияти ўртасида ишчи патентлар учун ҳаражатларни қоплаш масаласида келиб чиққан можаро сабаб бўлган”, дейилади хабарда.\nАмур вилоят прокуратураси: "Ишчилардан 14 миллион рубль ноқонуний ушлаб қолинган"\nМазкур ҳолат юзасидан Амур вилоят прокуратураси ҳам Жиноят кодекси 213-моддаси 2-қисми ("Безорилик") асосида иш очгани айтилмоқда.\nАммо, ўзбек ишчилари сўзларича, оммавий тартибсизликлар патентга тўланган пулни қайтариб олиш бўйича ишчилар ва пудратчи ташкилот раҳбарияти орасидаги зиддият асосида келиб чиққан.\n14 июль куни Амур вилоят прокуратураси Renaissance Heavy Industries ширкати “Газпром”нинг хорижлик вахта ишчиларидан жами ҳисобда 14 миллион рубль ноқонуний тарзда ушлаб қолинганини тасдиқлади. Пудратчи прокурорларга бу пуллар муҳожирларнинг патент тўлови ҳисобига ушлаб қолинганини тушунтирган.\n"Ваҳоланки, шартнома асосида у бундай қилишга ҳаққи бўлмаган. Renaissance Heavy Industriesга нисбан иккита маъмурий иш очилди. Ишчилар олдидаги қарз 15 июлгача тўланишига ваъда берилди", дея хабар қилди вилоят прокуратураси.\nЗавод ишчилари:"Патент тўловлари деб ойликларимиз ушлаб қолинган"\nBaza Telegram-канали эса ўз манбаларига таяниб, аксар ишчиларга турли баҳоналар билан 3 ой давомида иш ҳақи тўланмасдан келганини хабар қилди.\nОзодлик билан аноним тарзда суҳбатлашган завод ишчиларидан бири тўполон патент тўловларига ушлаб қолинган иш ҳақи масаласида келиб чиққанини тасдиқлади. У ҳозирда бошланиб кетган тергов-суриштирув давомида кўплаб ўзбек ишчилари бу масалада изоҳ беришдан тийилиб тургани, чунки ўнлаб мигрантлар ишдан бўшатилганини айтди. Суҳбатдош заводда 17 минг мигрант ишлаётгани ва уларнинг аксари Ўзбекистондан келганини ҳам қўшимча қилди.\nОзодлик олдинроқ хабар қилганидек, 13 июль куни ижтимоий тармоқларда махсус кийим-бошдаги ўнлаб киши тош отаётгани ва офислардаги жиҳозларни синдираётгани тасвирлан видеоёзувларда тарқатилди. Ёзувлардан бирида ОМОН келиб, йиғилганларни тарқатиб юборгани акс этган. Бошқа бир ёзувда эса Росгвардия вакиллари жунбушга келган муҳожирлардан қочаётганини кўриш мумкин.\nЎзбекистоннинг Россиядаги элчихонасининг Владивостокдаги Бош консули Рустам Исмоилов ҳам ҳодисани ўрганиш ва ўзбекистонликлар ҳуқуқини ҳимоя қилишни таъминлаш учун Амур вилоятига йўл олгани айтилган эди. Рустам Исмоилов Амур вилоят губернатори Василий Орлов , заводда ишлаётган ўзбекистонлик муҳожирлар билан учрашгани маълум қилинди.\nАмур Газни қайта ишлаш заводи Амур вилоятининг Свободний шаҳарчаси яқинида Газпром ширкати томонидан қурилмоқда.\nГазпром “Сила Сибири-1” газ қувури орқали Сибирдан ташиётган газни бу заводда қайта ишлашга мўлжаллаётгани маълум. Путин маъмуриятининг кўз-кўз қилган “Шарқий газ дастури” (ШГД) асосида амалга оширилаётган бу лойиҳа 2025 йилда ишга туширилиши режалаштирилган.\nАмур ГҚЗси лоийҳасига кўра, заводда йилига 42 млрд м3 таббий газ, гелий, метан, этан, пропан, бутан, пентан фракциялари ишлаб чиқарилади.\nРоссиянинг Амур областида муҳожирлар исёни, СЭСнинг ўнлаб ходими вирусга чалинди, Зангиота шифохонаси 1 ҳафтада тўлди\nХабаровскда ўн минглаб одам норозилик намойишига чиқди


Усмонов икки мухбир билан учраштирилди\nҲибсда қолаётган Би-би-си журналисти Pressa.tj мухбири Элнура Мустафаева билан учрашди.\nЖурналист сўрови билан амалга оширилгани айтилаётган учрашувда Ўринбой Усмонов Ҳизб ут-Таҳрирга алоқадорлигини қатъиян рад этган.\nPressa.tj мухбирининг ёзишича, Би-би-си мухбири Усмонов бу ташкилот “амири” Шариф Ёқубов билан мулоқотда бўлганини эътироф этиб, ўз вақтида Ҳизб ут-Таҳрир аъзолари билан таниш бўлгани ҳақида хавфсизлик идораларига хабар бермаганини катта хато, деб ҳисоблашини айтган.\nАммо ҳибсда қолаётган журналист “бу ерда менинг айбим йўқ, чунки мен журналистман ва касбий фаолиятим тақозосига кўра, ҳар қандай одам билан учрашишим мумкин”, деган.\nТожикистон Мустақил оммавий ахборот воситалари уюшмаси раиси Нуриддин Қаршибоев мамлакатнинг амалдаги қонунларига кўра, журналист ўз манбасини сир тутиши мумкинлигини айтади.\n- Қонунларимизда журналист маҳкама жараёнигача ўз манбасини сир тутишга ҳаққи борлиги белгиланган. Бироқ, Ўринбой Усмоновга айблов масаласига келсак, Тожикистон Олий маҳкамаси қарорига биноан Ҳизб ут-Таҳрир ташкилотининг фаолияти қонун доирасида таъқиқланар экан, мамлакат ичкарисида фаолият қилиб турган бу ташкилот аъзоларини била туриб, ким бўлишидан қатъий назар, тегишли идораларга хабар бермаслиги қонуннинг яна бошқа талабини бузиш саналади,- дейди Нуриддин Қаршибоев.\nАйни пайтда, Қаршибоев фикрича, Pressa.tj мухбири Элнура Мустафаева ўз мақоласида кўпроқ баҳоловчи мулоҳазаларга ўрин берган, бу эса халқаро журналистика меъёрларга зиддир ва бу билан Ўринбой Усмоновнинг ҳуқуқлари бузилган.\nҲизб ут-Таҳрир ташкилотига алоқадорликда гумонланиб, Хўжанд шаҳрида ҳибсга олинган Би-би-си мухбири Ўринбой Усмонов ўз яқинлари ва ҳимоячиси билан учраштирилмаётган бир пайтда яна бир маҳаллий мухбир, Сўғд вилоят ҳокимлигининг ахборот-таҳлилий маркази собиқ раҳбари Илҳом Жамолиёнга ҳам у билан интервью қилиш имкони берилган.\nОзодлик мухбири билан телефон суҳбатида Илҳом Жамолиён хавфсизлик ҳибсхонасида Би-би-си журналисти билан бор-йўғи етти дақиқа суҳбатлашганини маълум қилди.\n- Мен ундан: “Сизни уриб, баданингизни кўкартирганлари ростми?” дея сўрадим. У рад жавоби берди ва терговчиларнинг ўзига нисбатан муносабати одамгарчилик доирасида эканини айтди,- дейди Илҳом Жамолиён.\nБи-би-сининг Сўғддаги мухбири Ўринбой Усмонов 13 июн куни иш вақтида бедарак кетган эди. 14 июн куни эса хавфсизлик хизматининг саккиз нафар ходими қуршовида, кишанланган ҳолда уйига олиб келингани ҳақида унинг яқинлари Озодликка маълум қилган эди.\n- Рангларига қараб бўлмайди. Бир кечада шу даражада қуриб, қорайиб кетган. Қўлларига қарасам, қизариб кетган калтакнинг зарбидан. Кейин қулоқларининг орқаси қоп-қора бўлиб кетган. “Ёзувчи одамнинг қўлига қандай кишан солдиларинг, бу одам бировга ёмонликни раво кўрмасди”, дедим терговчига,- деган эди журналистнинг рафиқаси Малоҳатхон аввалроқ ўтказган суҳбатимизда.\nТожикистон журналистлар уюшмасининг Сўғд вилояти раиси Илҳом Жамолиён Би-би-си мухбиридан ҳимоячидан воз кечгани ҳақидаги гаплар қанчалик асослилигини ҳам сўраганини айтади.\n- У адвокат хизматидан қатъиян воз кечганини тасдиқлади,- дейди Жамолиён жаноблари.\nPressa.tj мухбири Элнура Мустафаевадаги маълумотларга кўра, Ўринбой Усмонов “молиявий сабаблар туфайли” ҳимоячи олмаган.\nБироқ Ўринбой Усмоновнинг ҳимоячиси Файзинисо Воҳидова бу гапларга ишонмаслигини айтади.\n- Бу нотўғри. Жиноят-процессуал Кодексида айбланувчи фақат ўзини ўзи ҳимоя қилишга қодир бўлган тақдирдагина ҳимоячидан воз кечиши мумкинлиги белгиланган. Агар ҳимоячидан воз кечиш айбланувчининг молиявий аҳволи билан боғлиқ бўлса, бундай ҳолатда терговчи давлат ҳисобидан уни ҳимоячи билан таъминлаши қонунда айтилган, - дейди Файзинисо Воҳидова.\nАдвокатга кўра, Ўринбой Усмонов яқинлари ва ҳимоячиси билан мутлақо учраштирилмаётган бир пайтда ҳукуматпараст нашр мухбирига Ўринбой Усмонов ва ҳизбчиликда гумонланаётган ҳибсхонадаги яна икки маҳбус билан интервюга имкон берилиши Би-би-си мухбири устидан маҳкаманинг адолатли бўлишини шубҳа остига қўяди.\nМаълум бўлишича, адвокат Файзинисо Воҳидова ўз ҳимоясидаги журналист билан 20 июн куни тушдан сўнг учрашган. Бу адвокат хонимнинг ўз мижози Ўринбой Усмонов билан биринчи учрашувидир.


Аҳолига кредит ажратиш тартиби енгиллаштирилади — Янгиликлар — Миллий тикланиш\nАҳолига кредит ажратиш тартиби енгиллаштирилади\n19:13, 20 May\nРеспубликамиз бўйлаб карантин талаблари ҳудудлардаги вазиятни инобатга олган ҳолда босқичма-босқич юмшатиб борилмоқда. Шу қаторда пандемия даврида даромадлари кескин камайиб кетган, зарар кўриб ишлаётган, оғир аҳволга тушиб қолган кичик бизнес вакилларини қўллаб-қувватлаш мақсадида 19 май куни ўтказилган видеоселекторда Ўзбекистон Республикаси Президенти Шавкат Мирзиёев томонидан кўрилиши зарур бўлган чора-тадбирлар белгиланди.\nБўлиб ўтган видеоселекторда пандемия туфайли камбағал аҳоли ва ишсизлар сони ошганлиги, оилалар даромади камайиши туфайли, қисқа фурсатда янги иш ўринлари яратиш кераклиги тўғрисида тавсия берилди. Маҳаллий ҳокимликларга бу борада жиддий эътибор қаратишлари, ҳар бир тадбиркор мурожаати шахсан ҳоким назоратида бўлиши, ҳамма нарсадан тадбиркорлик фаолиятини қўллаб-қувватлашни устун қўйишлари белгиланди.\nБирорта тадбиркорнинг мулки ноқонуний олиб қўйилса, ҳоким фақат ишдан кетиш билан қутулмайди, балки қонун олдида жавоб бериши тўғрисида барча ҳокимлар жиддий огоҳлантирилди. Ўзини ўзи банд қилаётган, қўлида касб-ҳунари бор одамларга муносиб шароит яратиш мақсадида янги тизим жорий этилади. Яъни, сартарош, этикдўз, новвой, темирчи, дурадгор, тикувчи, таксист, таржимон, дизайнер, компьютер дастурчиси каби ўзини-ўзи банд қилган 60 дан зиёд касб эгалари даромад солиғидан озод қилиниши айтилди.\nКелгусида мазкур имтиёздан фойдаланиш учун телефон орқали солиқ идораларини хабардор қилиш кифоя бўлади. Илғор хорижий тажриба асосида бундай фуқароларни рўйхатга олиш ва ҳисобини юритиш бўйича мобил илова ишлаб чиқилиб, йўлга қуйилади. Пандемия оқибатларини юмшатиш доирасида “Ҳар бир оила – тадбиркор” дастурига қўшимча равишда «Тикланиш ва тараққиёт» жамғармаси ҳисобидан 1 триллион сўм маблағ ажратилмоқда. Дастур доирасида ажратилаётган бу маблағ аҳолини тадбиркорлик фаолиятини ривожлантиришда, қўшимча даромади ошиши учун яна қўшимча имкониятлар яратади.\nМаҳсулот, ускуна, хомашё ҳамда айланма маблағлар учун кредит олишда тадбиркорларга ўрнатилган барча чекловлар олиб ташланиши кераклигини, Марказий банкка кичик бизнес ва оилавий тадбиркорлик субъектларига кредитлар бериш шартларини соддалаштириш бўйича топшириқ берилди. Маҳсулотларга талабни яратиш учун савдо фаолиятини рағбатлантириш, аҳолининг истеъмол қобилиятини ошириш мақсадида истеъмол кредитлари беришни кенгайтириш лозимлиги қайд этилди.\nХалқ қабулхоналари ва Бош вазир қабулхоналарига келган мурожаатларнинг 55 фоизи банк кредитлари билан боғлиқлиги бу борадаги муаммолар кўламини кўрсатади. Шунингдек, банк хизматлари бўйича тадбиркорлар мурожаатлари банклар томонидан ижобий ҳал қилингани бўйича кўрсаткичлари жуда паст бўлиб, банклар фаолияти танқид остига олинди.\nКелгусида банк фаолиятига мижозларга хизмат кўрсатиш сифатига қараб баҳо берилишини алоҳида қайд этди. Тижорат банклари кичик бизнес ривожида муҳим бўғин экани, ҳар бир тумандаги “ўсиш нуқталари”га маблағ йўналтириб, тадбиркор ва фуқароларни қўллаб-қувватлаши зарурлиги юзасидан тавсиялар берилди.


ҒАРҒАБАЙ ЕМЕС, ҚАРҒАБАЙ... » Informaсiyalɩq portal\nҒАРҒАБАЙ ЕМЕС, ҚАРҒАБАЙ...\nИлгериде, анығырағы, буннан отыз жылдан аслам ўақыт бурын усы газетада «Ғарғабай ма, я Қарғабай ма?» деген атамада мақалам жәрияланған еди.\nОнда қарақалпақ әдебиятының классик шайыры Бердақтың әкесиниң шын аты Ғарғабай емес, Қарғабай болыўы керек деген пикир ортаға тасланды. Себеби, бизиң халқымызда перзентке ат қойыў мәселесине жеңил-желпи қаралмайды. Жаңа туўылған нәрестениң келешекте батыр ҳәм бахытлы инсан болып, гүлдей ашылып жүриўин қәлеп, үлкен үмитлер менен исм таңланады. Базыда тәбият гөззаллығына, қубылысларына байланыстырып та ат қойылады.\nМәселен, қар көп жаўған ямаса керисинше, аз жаўған жылы да туўылған балаларға Қарлыбай, Қаржаўбай, Қарғабай деп ат қойыў турмыста көп ушырасады. Жаңа исмниң қарға байланыслы берилиўиниң себеби, қардың аппақ реңи пәклик пенен азадалықтың нышаны, бул бир жағынан, екиншиден, қардың көп жаўғаны молшылықтың дереги саналады. Ата-бабаларымыздың дийқаншылық тәжирийбесинен белгили, қар көп жаўған жылы егинлер мол зүрәәтли болады.\nМине, усы көзқарастан алып қарағанда Бердақтың әкесиниң анық аты Ғарғабай емес, Қарғабай болыўы итимал. (Қалаберди, Ғарғабай деген исмди аты қарақалпақта ҳешким де перзентине рәўа көрмейди). Ал енди, бул аттың Ғарғабай аталып ҳәм жазылып кетиўи итибарсызлықтан басқа ҳеш нәрсе емес.\nБизиң бундай мазмунда айтылған пикиримиз көпшиликке ой салды. Көп узамай еки-үш газета оқыўшысының хаты жарық көрди. Солардың ишинде филология илимлериниң докторы А.Муртазаев уллы шайыр әкесиниң аты жөниндеги пикирди қызғын қуўатлайтуғынын билдирди. «Бираз ўақыттан бери әдебий орталықта, - деп жазды белгили алым,  бул мәселе жөнинде айтылып киятыр. Халық шайыры Т.Жумамуратов Ғарғабайды Қарғабайға өзгертиў жөнинде күтә жан күйдирип айтып жүрди. Лекин, бул атты баспасөзде дурыс жазыўға кеўил бөлинбеди. Ендиги жағында усы бир кемшиликти дүзетсек, орынлы болар еди».\nРеспубликамыздың бас газетасында айтылған пикирлер инабатқа алынып, Бердақ Қарғабай улы деп айтылып ҳәм жазылып жүрди. Әсиресе, «Әмиўдәрья» журналында, радио-телевидениеде, айырым газеталарда бул өзгеристи байқағаным есимде. Әттең, негедур арадан еки-үш жыл өтпей-ақ, Қарғабай аты тилге алынбай, сол баяғы Ғарғабай қайтадан айтылып ҳәм жазылып кетти.\nХалқымызда «Бир қарын майды бир қумалақ ширитеди» деген даналық сөз бар. Сол айтқандай, бир ҳәриптиң өз орнында дурыс айтылмаўы данышпан шайырымыз Бердақтың исм-шәрийпине, мәңги тири руўхыятына нуқсан келтирип турғандай сезиледи. «Ийгиликли истиң ерте-кеши жоқ», «Ҳештен кеш жақсы» дегендей, «Ендиги жағында усы бир ерси кемшиликти дүзетсек орынлы болар еди» деп ойлайман. Бәлким, базыбиреўлер «бул кемшиликти қалай дүзеймиз, қаншадан-қанша китапларда, естеликлерде жазылған атты өширип, жаңалап жазып шығамыз ба?» деўи мүмкин. Ўақыт ҳәр бир нәрсеге даўа. Жыллар өтер, егер, ҳәзирден баслап Ғарғабайды Қарғабай деп айтып ҳәм жазып бара берсек, сөзсиз, келешекте бул исмниң дурыс атамасы қәлиплесип кетеди.\nбилимлендириў тараўының ветераны.\n24-07-2019, 18:20 |


Месси «Барселона»ни судрашдан чарчади ва кетмоқчи. Бу сафар ҳаммаси жуда жиддий эканлиги ҳақида - Daryo\n17:02, 26.08.2020 29213\nЛуис Суарес ортидан Лионель Месси ҳам «Барселона»ни тарк этиши кутилмоқда. Уругвайлик футболчидан клуб воз кечган бўлса, аргентиналик даҳо клубдан воз кечди. Испаниянинг энг оғир «вазнли» нашрларидан саналмиш Marca’нинг ёзишича, футболчи келаётган дам олиш кунлари жамоа машғулотларида қатнашмайди ва коронавирус учун тест топширишдан бош тортади. Қуйида Лионель Мессининг ҳолати билан боғлиқ энг сўнгги (ишончли) маълумотлар ҳавола этилади.\nМатбуот «Бавария»дан учралган мағлубиятдан сўнг\nАргентиналик футболчининг фаолиятидаги энг йирик мағлубиятдан сўнг испан матбуоти 33 ёшли футболчининг «Барселона»дан кетишни истаётгани ҳақида бонг ура бошлади. Мессининг кетишига асосий сабаб дея клубда тайинли спорт лойиҳасининг йўқлиги кўрсатилмоқда. Бу ҳақида биринчи бўлиб, 2017 йилнинг ёзида Неймарнинг ПСЖга ўтиши ҳақида ёзган Марсело Бехлер эълон қилди.\nЭртаси кунига эса Marca Мессининг «Барселона» билан янги шартнома (амалдагиси келаси йил ёзда ўз ниҳоясига етади) имзоламоқчи эмаслиги ҳақидаги хабарни эълон қилди.\nРональд Куман бош мураббий этиб тайинлангач, нидерландиялик мутахассис Месси томон хушомадларни ёғдиришни бошлади. Хусусан, у Месси билан ишлаш ҳар қандай мураббийга завқ бағишлашини айтди:\nМессини клубда қолишга кўндиришимга тўғри келадими, йўқми билмайман. У дунёнинг энг яхши ўйинчиси ва сиз ҳар доим жамоангизда энг яхши футболчи бўлишни хоҳлайсиз. Бу ерда бошқа изоҳ йўқ.\nШахсан мен Месси билан ишлашни хоҳлаган бўлардим, у била бирга ишлаш ҳар қандай мураббийга завқ бағишлайди. У жамоанинг ғалабаларида муҳим ўрин тутади. Агар у қолишни истаса, мен жуда хурсанд бўламан.\nУнинг клуб билан шартномаси бор, лекин албатта, у билан гаплашиб олишимиз керак. Биз барча ўйинчилар билан суҳбатлашмоқчимиз. Умид қиламанки, Месси яна узоқ йиллар клубда қолади.\nМессини клубда қолишга кўндиришнинг имкони бўлмади. RAC1 нашрининг хабар беришича, Месси Куманга клубдан кетиш ниятида эканини айтган. Mundo Deportivo газетаси эса «Барселона» Мессини фақат 700 миллион долларгагина сотишини маълум қилди.\nТаъкидланишича, айнан шу сумма аргентиналикнинг шартномасида товон пули сифатида кўрсатилган. Бартомеу эса Лионелнинг сотилишига қатъий қаршилик билдирмоқда. Клубдагилар эса ҳамон Мессининг клубни тарк этмаслигига ишонмоқда. Бундан ташқари, у билан кўплаб реклама шартномалари имзоланган, улар йўқотилган тақдирда эса «кўк-анорранглилар» яхшигина зарар кўради.\nМесси бориши мумкин бўлган клублар\nАйни дамда футболчига Европанинг бир нечта гранд клублари қизиқиш билдирмоқда. Булар: «Манчестер Сити», ПСЖ ва «Интер».\nБарселонада чоп этиладиган Mundo Deportivo газетаси, ҳатто ПСЖ ва «Интер» вакиллари Мессининг отаси билан боғланиб, воқеалар ривожи билан қизиққани хақида хабар тарқатди. Парижликлар аллақачон Лео билан қандай шартнома имзолаш мумкинлигини ва шу билан бирга УЕФА санкцияларини ҳам четлаб ўтишни режалаштириб қўйган.\nПСЖ бош мураббийи Томас Тухель эса Месси борасидаги миш-мишларга қуйидагича изоҳ берди:\nУни ПСЖ сафида кўришдан жуда хурсанд бўлардик. Қайси мураббий Месси билан ишлашни рад этади? Аммо у фаолиятини «Барселона»да якунлайди деб ўйлайман. Чунки, у жаноб «Барселона».\nМилан клуби томонидан билдирилган қизиқишлар ҳақида гап кетар экан, унда «Интер» собиқ хўжайини Массимо Мораттининг сўзларини келтириш жоиз:\nШуни айтишим керакки, «Интер» Мессини сотиб олишга уриниб кўрган. Ва ўйлашимча, улар бунга яна уриниб кўради. Шубҳасиз, бу молиявий жиҳатдан одатий трансфер бўлмайди. Аммо бу ерда энг катта тўсиқ — Мессини Миланга келишга кўндириш. У ҳақиқатан ҳам «Барса»дан кетишни хоҳлаётганини аниқ билиш лозим. Мен бунга амин эмасман.\nАфсонавий футболчи учун яна бир (асосий) даъвогар бу — Пеп Гвардиола бошқарувидаги «Манчестер Сити» бўлиб турибди. Таъкидланишича, ҳатто Гвардиола ва Месси бу борада музокара ҳам ўтказишга улгурган.\nВоқеалар ривожининг уч варианти\nҲозирга қадар испан матбуоти Лионель Мессининг келажаги ҳақидаги миш-мишларни тарқатишдан толмаяпти ва ҳали бери бу масала ёпилмайдиган кўринади. Шундай экан ҳозирча воқеалар ривожининг учта эҳтимолий сценарийси тақдим этилади:\nМесси «Барселона» билан шартномани якунлайди ва ўзи учун янги клуб излай бошлайди. Ушбу сценарий бошқаларига нисбатан энг қийини бўлади. Боиси клуб раҳбарияти футболчининг бу тарзда кетишига қарши бўлади ва албатта, уни судга беради (бироқ икки томон ҳам буни хоҳламайди). Бартомеу Неймарни ортга қайтара олмагач, Мессиниг раҳбарият бўлган тўлалигича йўқолиб бўлган.\nМесси бир йилдан сўнг (шартномаси тугагач) клубни тарк этади. Агар у жорий ёзда амалдаги шартномасини узайтирмаса, унда қишдаёқ бошқа жамоалар билан музокара олиб бориши мумкин бўлади.\nТомонлар муросага келади: Месси «Барселона» билан шартномасини узайтиришга рози бўлади, бироқ у қисқа муддатли бўлади.\n19:30, 22.09.2020 57281\n23:07, 10.10.2020 61966\n23:57, 05.10.2020 60587\n13:23 Бугун 415\n13:05 Бугун 2957\n12:45 Бугун 7588\n12:22 Бугун 4286\n23:05, 22.10.2020 198258\n22:42, 23.10.2020 100595\n20:33, 23.10.2020 83515\n12:34, 23.10.2020 77324


SANIX халқаро кубоги. Ўзбекистон U-17 ярим финалда мағлуб бўлди ва 3-ўрин учун ўйнайди - Спорт UZ - Скачать музыку бесплатно новинки музыки 2016-2017\nSANIX халқаро кубоги. Ўзбекистон U-17 ярим финалда мағлуб бўлди ва 3-ўрин учун ўйнайди\nЯпонияда бўлиб ўтаётган SANIX халқаро ўртоқлик турнирида иштирок этаётган Ўзбекистон U-17 терма жамоаси бугун ярим финал учрашувини ҳам ўтказиб, унда Япониянинг “Фунбаши” клубига 2:3 ҳисобида мағлуб бўлди. 17 март куни старт олган ушбу турнир гуруҳ босқичида Аҳмаджон Мусаев бошчилигидаги 1999 йилда таваллуд топган футболчилардан ташкил топган терма жамоа Япония U-17, Жанубий Корея U-17 ҳамда Пекин-U17 терма жамоалари билан бир гуруҳдан ўрин олганди. Мусобақада шунингдек, Япония маҳаллий клубларининг 17 ёшгача бўлган ўсмирлар жамоалари ҳам иштирок этмоқда. 16 иштирокчи жамоа 4тадан 4 гуруҳга бўлиниб, баҳсларни ўтказди. Ўзбекистон U-17 дастлабки учрашувни Японияга қарши ўтказиб, 0:0 ҳисобидаги дуранг натижа қайд этди. Мусобақа регламентига кўра дуарнг билан якунланган асосий вақтдан сўнг, пенальтилар серияси ўтказилди ва унда япронияликлар ғалабани қўлга киритди — 5:3. 17 март кунининг иккинчи ярмида ушбу мусобақа доирасида жамоалар иккинчи учрашувларини ўтказишди. Унда Аҳмаджон Мусаев бошчилик қилаётган жамоа Пекин ўсмирлар терма жамоасига қарши майдонга тушиб, 1:0 ҳисобида ғалабани қўлга киритди 18 март куни эса турнирнинг навбатдаги учрашувлари бўлиб ўтди. Аҳмаджон Мусаев жамоаси 3-тур ўйинлари доирасида Жанубий Кореялик тенгдошларига қарши майдонга тушди. Учрашув асосий вақтида ғолиб аниқланмади ва турнир регламентига кўра пенальтилар серияси ўтказилди. Унда ўзбекистонликлар 6:5 ҳисобида ғалаба қозонди. Таъкидлаш керакки, мусобақа регламентига кўра, ўйиннинг асосий вақтида ғалаба қозонган жамоага 4 очко, асосий вақтда мағлуб бўлган жамоага 0 очко, пенальтилар серияси бўйича ғалаба қозонган жамоага 2,5 очко, пенальтилар бўйича мағлуб бўлган жамоага 1,5 очко берилади. Шу тариқа, Ўзбекистон U-17 терма жамоаси гуруҳ босқичида 8 очко жамғариб, кейинги босқичга йўл олганди. Чорак финалда Ўзбекистон U-17 Япония маҳаллий клубларидан бири – “Омия Ардижа” билан тўқнаш келди. Ушбу учрашув 2:1 ҳисобида Мусаев бошчилик қилаётган жамоа ғалабаси билан якун топди. Ярим финал баҳсида эса ўзбекистонликлардан Ислом Кенжабоев (32) ҳамда Бобуржон Асқаров (38) ўз ҳисобига гол ёзиб қўйишди. Бироқ Ўйиннинг 32-дақиқасида Муҳаммад-Юсуф Абдумажидов майдондан четлатилгач, Ўзбекистон U-17 ўйинни 10 нафар футболчи билан давом эттиришига тўғри келди. Якунда япон клуби уч бора Умиджон Эргашев қўриқлаган дарвозани ишғол қилиб, ғалабани қўлга киритди ва финалга йўл олди. Ўзбекистон U-17 терма жамоаси эса 20 март куни учинчи ўрин учун бўладиган учрашувда иштирок этади. SANIX халқаро кубоги. Ўзбекистон U-17 – “Фунбаши” U-17 (Япония) 2:3 Голлар: Ислом Кенжабоев (32), Бобуржон Асқаров (38) Ўзбекистон U-17: 12. Умиджон Эргашев, 2. Бурхон Усмонов, 3. Илҳомжон Алижонов 5. Худойшукр Сатторов, 6. Достонбек Бердиқулов, 7. Бобуржон Асқаров, 8. Жаҳонгир Аҳмедов, 15. Ислом Кенжабоев, 16. Сухроб Иззатов, 17. Афзалжон Холмуҳамедов, 19. Муҳаммад-Юсуф Абдумажидов. Захира: 1. Акром Хўжаев, 4. Отабек Бекбоев, 9. Камрон Саидазимов, 10. Зокиржон Аҳмаджонов, 11. Жаҳонгир Абдуаломов, 13. Абдулло Раҳимжонов, 14. Жасур Раҳимов, 18. Дониёр Азизов, 21. Жавоҳир Қиличев. Четлатиш: Муҳаммад-Юсуф Абдумажидов (32) - деб хабар бермоқда Stadion.uz нашри.


ЎзА - Бадиий гимнастика – саломатлик гарови\n11.08.2017 15:49 Болалар спорти\nБадиий гимнастика – саломатлик гарови\nЕтти ёшли Фарзона Хайруллаева уч йилдан буён Мирзо Улуғбек туманидаги 1-болалар ва ўсмирлар спорт мактабида бадиий гимнастика билан шуғулланади.\n– Қизим Фарзона нимжонгина қиз эди, иммунитети паст, иштаҳаси йўқ бўларди, – дейди Дилдора Ўринбоева. – Бадиий гимнастика билан шуғуллана бошлагандан кейин ундаги ижобий ўзгаришларни, соғлом бўлиб вояга етаётганини кўриб қувонаман.\nМирзо Улуғбек туманидаги 1-болалар ва ўсмирлар спорт мактабида 735 нафар спортсевар ўғил-қиз спортнинг таэквондо, футбол, баскетбол, волейбол, эркин кураш, белбоғли кураш, бадиий гимнастика ва енгил атлетика каби турлари бўйича тажрибали мураббийлар қўл остида шуғулланмоқда.\nБу ерда, айниқса, спортнинг нафис тури – бадиий гимнастикага аълоҳида эътибор қаратилади.\n– Гуруҳимизга қизларни 3-5 ёшдан қабул қиламиз, – дейди мураббий Нисо Давлатова. – Бадиий гимнастика билан шуғулланган қизлар қатъий кун тартибига, тўғри овқатланишга риоя қилади. Борган сари уларда эпчиллик, чаққонлик, зийраклик ортиб боради. Ушбу спорт тури билан мунтазам шуғуллана бошлаган қизларнинг ўқишга, билим олишга бўлган қизиқиши ҳам сезиларли равишда ўсади.\nБугун спортга ҳаваси ортиб, соғлом турмуш тарзига ошно тутинаётган ўғил-қизлар сафи тобора кенгайиб бормоқда. Улар спорт машғулотлари орқали саломатлигини мустаҳкамлаш билан бирга, ўз олдига қўйган эзгу мақсадлари сари интилаётир.\nГулноза Бобоева, Оқил Ғуломов (сурат), ЎзА


ФАОЛИЯТИМИЗДАГИ УСТУВОР ВАЗИФА - Ўзбекистон овози газетаси\nФАОЛИЯТИМИЗДАГИ УСТУВОР ВАЗИФА\nаъзолар, тарафдорлар, электоратнинг ижтимоий-сиёсий фаоллигини оширишдан иборат\nҒаллаорол туман тиббиёт бирлашмасидаги Ўзбекистон ХДП бошланғич ташкилотининг ҳисобот-сайлов йиғилиши бўлиб ўтди. Унда бошланғич партия ташкилоти раиси Хайринисо Бултикованинг маърузаси тингланди.\n— Сиёсий партия олдида турган вазифалар қай даражада бажарилиши кўп жиҳатдан бошланғич ташкилотлар фаоллигига боғлиқ, — деди Хайринисо Бултикова. — Бунинг учун қуйи бўғинда салоҳиятли, изланувчан, сиёсий-ҳуқуқий билими юқори аъзолар сафини кенгайтириб бориш зарур.\nМаълумки, бошланғич ташкилотлар фаолиятидаги устувор вазифалардан бири аъзолар, тарафдорлар, электоратнинг ижтимоий-сиёсий фаоллигини оширишдан иборат. Сиёсий ва фуқаролик маърифати тизимида ўтказилаётган тадбирларда биринчи галда шунга эътибор қаратаяпмиз. Бошланғич ташкилотимизга 49 нафар аъзо бирлашган. Сиёсий ўқувларда уларнинг иштирокини таъминлаш, эркин мулоқот тарзидаги учрашувларни кўпроқ ўтказиш, аъзоларнинг фикрларини тинглаш ҳамда муҳокама этишга кенг ўрин бераяпмиз. Энг муҳими, бу одамларимизда ислоҳотлар тақдирига дахлдорлик туйғуси мустаҳкамланишига хизмат қилмоқда.\nШунингдек, халқ депутатлари туман Кенгашидаги партиямиз депутатлик гуруҳи билан бирга иш олиб борамиз. Депутатлар бошланғич ташкилот йиғилишларида тез-тез қатнашади. Электоратни ўйлантираётган масалаларни ўрганиб, уларни тегишли ташкилотлар орқали ижобий ҳал этишга ҳаракат қилмоқда. Бироқ бошланғич ташкилот имконияти даражасида фаолият кўрсатмагани қайд этилди.\nПартия туман кенгаши ҳамда депутатлар билан янада мустаҳкам алоқада ишлаш, аҳоли орасига чуқур кириб бориш, ижтимоий масалалар юзасидан ҳаётий таклифлар тайёрлашга кўпроқ эътибор бериш зарурлиги таъкидланди.\nЙиғилишда ташкилий масала ҳам кўриб чиқилди. Ташаббускор ва талабчан Сарвиноз Жонизакова бошланғич партия ташкилоти етачиси этиб сайланди.


Ҳисоб палатаси раисига янги ўринбосарлар тайинланди — Sof.uz\n23.09 21:33 332 Ўзбекистон\nШавкат Мирзиёев фармони билан Ҳисоб палатаси раисининг биринчи ўринбосари лавозимига Меҳриддин Абдуллаев тайинланди. Бу ҳақда Ҳисоб палатаси матбуот хизмати хабар берди.\nМеҳриддин Абдуллаев 1969 йил Бухоро вилояти, Жондор туманида туғилган, маълумоти олий. 1993 йилда Тошкент Давлат иқтисодиёт университетини, 2005 йилда Тошкент давлат юридик институтини тамомлаган. Иқтисодчи, ҳуқуқшунос. Тайинловга қадар Ҳисоб палатаси раиси ўринбосари лавозимида ишлаб келган.\nШунингдек, Баҳодир Туробов президент фармони билан Меҳриддин Абдуллаев ўрнига Ҳисоб палатаси раисининг ўринбосари лавозимига тайинланди.\nБаҳодир Туробов 1972 йил Сурхондарё вилоятида туғилган. 1994 йили Тошкент молия институтини иқтисодчи мутахассислиги, 2000 йили Банк-молия академиясини молия мутахассислиги бўйича тамомлаган. Иқтисод фанлари номзоди. Тайинловга қадар Баҳодир Туробов Давлат солиқ қўмитаси раиси ўринбосари лавозимда ишлаб келган.


Жамият 16:14 / 18.10.2017 10880\nТошкент шаҳридаги Heritage — «Мир ковров» гиламлар салони бутун дунё бўйлаб ишлаб чиқарилган, қўлда ва машина ёрдамида тўқилган премиум сифатдаги гиламлар коллекциясини таклиф қилади.\nУлар орасида бамбук, акрил, полиестер, жун ва ипакдан тайёрланган гиламларнинг бебаҳо намуналари мавжуд. Бундай гиламлар тайёрланиш услуби, ажойиб ва ёрқин ранглари билан бошқа гиламлардан тубдан фарқ қилади.\nБиз бутун дунё ишлаб чиқарувчилари билан тўғридан-тўғри ҳамкорликда ишлашимиз, биздаги нархлар харидорларга жуда маъқул келишига сабаб бўлади.\nИсталган интерьер ва дидга мос келадиган гиламлар, классик, модерн, арт-деко услубдан то ўхшаши йўқ дизайнерлик ишларигача, алоҳида ёндашув, профессионал хизмат, маъқул нархлар ва 100 фоиз сифатни Heritage — «Мир ковров» гиламлар салонидан топиш мумкин.\nБу гиламлар нафақат саройлар ёки ҳашаматли уйларга безак бера олади, балки оддий уйларни ҳам ҳеч бир кошонадан кам бўлмаслигини таъминлайди.\nАгар хонадонингиз, офис ёки бошқа бино-иншоотлар ички муҳитини безатиш учун сифатли гиламлар керак бўлса — ҳеч ҳам иккиланмай Heritage — «Мир ковров» гиламлар салонига ташриф буюринг ва дидингизга мос ҳамда қулай нархдаги гиламларга эга бўлинг.\nУчта ва ундан ортиқ гилам харидорларига 30 фоизгача чегирмалар тақдим этилмоқда.\nУшбу салон шаҳар марказида жойлашган бўлиб, яқинида автотураргоҳнинг мавжудлиги, исталган саволга жавоб беришга тайёр хушмуомала ходимлари ва фақатгина сифатли гиламлари билан эътиборга молик.\nHeritage — «Мир ковров» гиламлар салонига ташриф буюрсангиз кифоя, дўкон ходимларининг ўзлари интерер учун қандай гиламлар мос келишини танлаб, хоналар дизайнига янада кўрк берадиган гиламлар танлашда ёрдам беришади. Шунингдек, Heritage — «Мир ковров» гиламлар салонида профессионал интерьер дизайнери ҳам фаолият кўрсатмоқда ва унинг маслаҳатлари уйингизни безатишда катта ёрдам беради.\nСалонимиз эшиклари ҳар куни ҳурматли харидорларимиз учун 9:00дан 20:00гача очиқ. Харидлар Тошкент шаҳри бўйлаб бепул етказиб берилади.\nБино-иншоотларингизнинг ички муҳитини Heritage — «Мир ковров» гиламлари билан безатинг ва уларни кўриб кўзингиз қувнасин. Марҳамат, Heritage — «Мир ковров» гиламлар салонига ташриф буюринг:\nМанзил: Тошкент, Беруний кўчаси 18-б уй;\nМўлжал: «Ҳувайдо» тўйхонаси, «Беруний» метро бекати;\nТелефон: +998(97) 702-70-70\nКуни кеча янги коллекция келтирилган, кенг танлов имконидан тезроқ фойдаланиб қолинг!


Россия ва АҚШ - ҳарбий ҳамкорларми ёки рақобатчилар?\n18 апрел 2021, Тошкент вақти: 15:55\nРоссия Думаси АҚШ Давлат Котиби Колин Пауэллнинг Россияга расмий ташрифи мобайнида, Москва ҳукумати Марказий Осиё ва Грузияда жойлашган АҚШ ҳарбий базалари масаласини кўтармоғи зарур, деган фикрни билдирган эди. Айни пайтда “Известия” газетаси тарқатган маълумотга кўра, Колин Пуэлл ҳам Путин билан учрашуви чоғида Россия ҳарбийларининг Грузия ва Молдовадан олиб чиқиб кетиш муддатларини муҳокама қилган.\nБу икки йирик давлатнинг постсовет ҳудудига таъсир ўтказиш борасидаги рақобати қандай натижаларга олиб келиши мумкин, деган савол бугунги кунда кўпларни қизиқтирмоқда. Мавзуни Абдуллоҳ Эргаш давом эттиради.\nРоссия матбуоти “Ироқдаги ҳарбий ҳаракатларга қарамай, АҚШ охирги олти ой мобайнида постсовет ҳудудида сиёсий таъсирини мустахкамлади, бу эса Россия расмий доираларида ташвиш уйғотди”, деб ёзмоқда. Россия Президенти Владимир Путин эса, аксинча, АҚШ билан хар томонлама муносабатлар яхшиланаётганлигини билдиради. 26 январ куни Россияга расмий ташриф билан борган Колин Пауэлл билан учрашувидан сўнг Путин шуларни айтди:\n“Аксилтерор йўналишида муносабатларимиз мустахкамланмоқда. Афғонистонда бир-биримиз билан тиғиз ишламоқдамиз”, - деди Владимир Путин.\nБироқ, кузатувчилар ҳамкорлик билан бир қаторда бу икки давлат ўртасида Марказий Осиё минтақасини ўз таъсир доирасида сақлаб қолиш борасида рақобат мавжудлигини эътироф этмоқдалар. Бу рақобат ҳарбий ҳамкорлик соҳасида яққол намоён бўлади. Масалан, охирги бир ярим йил ичида Россия Қозоғистонга 1 миллион долларлик қурол-аслаҳа сотган. АҚШ эса айни шу давлат билан 5 йиллик ҳарбий ҳамкорлик тўғрисидаги шартномани имзолаган. Шартномага кўра, АҚШ Қозоғистонга “Хаммур” вездеходлари, “Хью” туридаги вертолётлар, С-130 русумидаги ҳарбий учқичлар ва Каспий денгизи учун ҳарбий кемаларни етказиб беради.\nЎзбекистон ва Қирғизистонда аксилтеррор кучлар ҳарбий базаларининг жойлаштирилиши, бу мамлакатларнинг АҚШ билан муносабатлари мустаҳкамланишига бир муддат ижобий таъсир қилди. Лекин, кейинги пайтда АҚШ расмийлари халқаро ташкилотлар босими остида Ўзбекистон ва Қирғизистонда инсон ҳуқуқлари соҳасида бир қатор жиддий муаммолар борлигини қайд этмоқда. Қозоғистон расмийлари эса “Казахгейт” жанжали гирдобида қолдилар. Кузатувчиларга кўра, буларнинг ҳаммаси Марказий Осиё давлатларининг АҚШ билан ҳарбий ва сиёсий муносабатларига маълум совуқчилик туширди. Россиянинг “Независимая газета”си ўз таҳлилида мана шу совуқчиликдан фойдаланган Москва Марказий Осиёда ўз ҳарбий таъсирини тиклашга ҳаракат қилмоқда, деб ёзади. Қирғизистоннинг Қант шаҳрида Россия ҳарбий ҳаво кучлари базасининг очилиши мана шу ҳаракатлардаги илк ғалаба сифатида қаралмоқда. Қирғизистон президенти Асқар Ақаев Қант базаси очилиш маросимида ўз мамлакати ва Россия ўртасидаги ҳамкорлик аҳамиятига алоҳида урғу берган эди.\n“Биз Россия - Қирғизистон иттифоқи ҳамкорлигини минтақавий хавфсизлик, қолаверса глобал хавфсизликнинг энг муҳим омили сифатида қабул қиламиз”, - деган эди Асқар Ақаев.\nРоссия Мудофаа вазири Сергей Иванов эса, Москванинг МДҲда, жумладан, Марказий Осиёда ҳарбий ҳозирлигини сақлаб қолиш мақсадига тўхталиб шундай деган эди:\n“Марказий Осиёда Россия қўшинларининг жойлаштирилиши максимал даражадаги заруратдир. Негаки Марказий Осиё барқарор, лекин шу билан бирга мураккаб минтақадир. Бу ҳудудда ҳарбий таъсирни сақлаб қолиш Россиянинг миллий манфаатидадир”, - деган эди Сергей Иванов.\nҲарбий эксперт, тарих фанлари номзоди полковник Олег Кулаковнинг “Рузависимая газета”га билдиришича, Россия марказий Осиёдаги таъсирини янада кучайтириб, бу минтақадаги сиёсатини янада қатъийлаштиради. “Чунки яқин келажакда асосий глобал воқеалар Марказий Осиё, Эрон, Афғонистон ва Яқин Шарқ минтақасида юз беради”, - деб ҳисоблайди ҳарбий эксперт Олег Кулаков. АҚШдаги айрим минтақашунослар ундан буёғига Қўшма Штатлар ва Россия Марказий Осиёда барқарорликни таъминлаш учун биргаликда ишлашларини башорат қилишмоқда. Айни пайтда ғарб кузатувчиларига кўра, Марказий Осиёни таъсир доирасида сақлаб қолиш учун икки давлат - АҚШ ва Россия ўртасидаги рақобат давом этади. Бу рақобат АҚШ ва Россияда янги президентлик сайловларидан кейин янада фаоллашиши мумкин.


Бу ҳақда “Ислом давлати”га қарашли экани айтиладиган “Аль-Наба” газетаси хабар бергани 3 ноябрь куни маълум қилинди.\n“Ислом давлати аскарларидан бири Нью-Йоркда бир неча салибийларга ҳужум қилди”, дейилади “Аль-Наба” мақоласида.\nНью-Йорк полицияси расмийси Жон Миллер ҳам 1 ноябрь куни матбуот анжуманида Соипов террор ҳаракатини “Ислом давлати” номидан амалга оширгани аниқланганини, Соиповни террорчиликка “Ислом давлати илҳомлантиргани”ни билдирган эди.\nАйни пайтда Федерал Тергов бюроси 1 ноябрь куни Нью-Йоркдаги террор юзасидан сўроқ қилиниш учун 32 ёшли Ўзбекистон ватандоши Муҳаммадзоир Қодиров сўроқ қилиш учун қидирилаётганини, кейинроқ эса бу шахс топилганини эълон қилган эди.\nФедерал Тергов бюроси Муҳаммадзоир Қодиров Нью-Йоркдаги терактдан манфаатдор шахс ҳамда Сайфулло Соиповнинг дўсти сифатида кўрилаётганини билдирди.\n31 октябрь куни Нью-Йоркнинг Қуйи Манҳеттен минтақасида автоулов билан 8 одамни босиб ўлдирган ва 12 одамни жароҳатлаганликда гумонланиб қўлга олинган Сайфулло Соиповга 1 ноябрь куни Манҳеттен федераль судида террорчилик билан боғлиқ айблов билдирилган.


Филиалда анъанавий ўқиш жараёни бошланди\nБугун, 16 ноябрдан Республика махсус комиссиясининг 2020 йил 12 ноябрдаги йиғилиши қарорига мувофиқ олий таълим муассасаларида ишлаб чиқилган чора-тадбирлар ва режа-график асосида ўқув жараёнлари анъанавий шаклда бошланди. Роппа-росса саккиз ой давом этган танаффусдан сўнг талабалар яна ўқиш жараёнига қайтдилар.\nФилиал ҳудудига талабаларни ниқобда келиши, санитар гигиеник тартиб қоидаларга амал қилишлари филиал тиббиёт ходимлари томонидан назоратга олинмоқда. Уларни вирусдан асраш учун барча зарур чоралар кўрилган. Бинога кирувчи ҳар бир талабанинг тана ҳарорати махсус пирометрлар ёрдамида ўлчаниб, қўллари антисептик воситалар билан зарарсизлантирлмоқда. Аудиторияларда талабалар карантин қоидаcига амал қилган ҳолда дарсда ўтириши назоратга олинмоқда\nЎқиш жараёнлари 1 курс талабалари учун 1-сменада, 2, 3 курс талабалари учун 2-сменада олиб борилмоқда. 1-смена дарс жараёнлари тугаши билан барча аудиториялар, коридорлар, фоелар дизенфекция қилинмоқда. Дарс бошланишидан олдин Ўзбекистон Республикаси мадҳияси тингланиб, шундан сўнг дарс жараёнлари бошланмоқда.


Ўзбек сенаторлари россиялик ҳамкасблари билан муҳожирлар масаласини гаплашди\n26 октябр 2021, Тошкент вақти: 00:04\nСенатор Ортиқовага кўра¸ Ўзбекистон парламенти аъзолари Россиядаги меҳнат муҳожирлари ҳақларини таъминлашга уринмоқда.\nТошкентда Ўзбекистон ва Россия сенаторлари ўртасида учрашув бўлиб ўтди.\n2 - 3 ноябр кунги музокаралар чоғида парламентлараро ҳамкорлик ва томонларни қизиқтирган бошқа масалалар муҳокама қилинди.\nОлий Мажлис Сенатининг Қонунчилик ва суд-ҳуқуқ масалалари бўйича қўмитаси раиси Светлана Ортиқова Озодлик мухбирига россиялик ҳамкасблар билан мулоқот чоғида ўзбекистонлик меҳнат муҳожирлари ҳуқуқларини ҳимоя қилиш масаласи ҳам кўрилганини айтди.\n- Ҳар битта қадам парламент бўладими, ҳукумат бўладими, оддий фуқаро бўладими¸ ҳар битта қабул қилинган қонун, ҳар битта қабул қилинган норматив ҳужжат оддий инсонни, Ўзбекистон фуқаросининг ҳуқуқини, қонуний манфаатини ҳимоя қилишга қаратилган. Мана парламентлараро муносабатларни ривожлантиришда, такомиллаштиришда, самарадорлигини ошириши негизида ҳам шу мақсад ëтибди. Албатта¸ ҳар битта қадамимиз бизнинг фуқароларимизни ҳимоя қилишга қаратилган бўлади, деди сенатор Светлана Ортиқова.


Таиландда марихуана савдоси қонунийлаштирилиши мумкин – Kommers.uz\nБизнес\t18:07 | 18.1.22\nТаиландда марихуана савдоси қонунийлаштирилиши мумкин\nМамлакатда марихуана савдоси билан шуғулланганлик учун 15 йилгача қамоқ жазоси берилиши мумкин.\nТаиланд ҳукумати марихуана сақлаганлик учун солинадиган жарима ва қамоқ жазоларини бекор қилиш орқали уни қонунийлаштирмоқчи. Бу ҳақда Bloomberg ёзмоқда.\nҚайд этилишича, Таиланд озиқ-овқат ва фармацевтика идораси (FDA) Наркотик моддаларни назорат қилиш кенгашига марихуанани назорат қилинадиган дорилар рўйхатидан олиб ташлашни таклиф қилмоқчи. Таклиф кучга киришидан олдин у Соғлиқни сақлаш вазири Анутин Чарнвиракул томонидан ҳам тасдиқланиши керак.\nFDA бош котиби ўринбосари Витид Сариддичайкулнинг сўзларига кўра, ушбу қонун одамларга марихуанадан тўсиқларсиз фойдаланиш, шунингдек, узоқ муддатли қамоқ жазоси ва жарималардан қочиш имконини беради. Ҳозирда Таиландда марихуана савдоси билан шуғулланганлик ҳамда уни сақлаганлик учун 15 йилгача қамоқ жазоси берилиши мумкин.\n«Агар биз марихуанани қонунийлаштирсак, унинг бир қисмидан эмас, балки бутун ўсимликдан фойда олишимиз мумкин. Гул куртаклари ва уруғларидан тежамкорлик билан ва қонунга мувофиқ фойдаланиш мумкин», — дейди у.\nТаиланд марихуанани қонунийлаштиришга босқичма-босқич ёндашмоқда. Мамлакатда ҳанузгача каннабис етиштириш ва йиғишни чекловчи қонунлар мавжуд. У наркотик сифатида таснифланганлиги сабабли, жисмоний шахсларга каннабисни сақлаш тақиқланади, аммо корхоналар ушбу ўсимликдан фойдаланишда кўпроқ имкониятга эга.\nБунга қадар Таиланд тиббий каннабисдан озиқ-овқат ва косметика соҳасида фойдаланишни қонунийлаштирган Жануби-Шарқий Осиёдаги биринчи давлат бўлганди.


«Қалпоқ»даги Алфия — Барно Тешабоева татар кампир образининг яратилиш тарихи ҳақида нима дейди? - 30 Июля 2020 - BEPUL MP3 KO'CHIRISH, VIDEO KLIP, FOTO SURATLAR, YANGI\nСуббота, 2020-08-15, 9:09 PM\nГлавная / Bosh sahifa » 2020 » Июль » 30 » «Қалпоқ»даги Алфия — Барно Тешабоева татар кампир образининг яратилиш тарихи ҳақида нима дейди?\n«Қалпоқ»даги Алфия — Барно Тешабоева татар кампир образининг яратилиш тарихи ҳақида нима дейди?\n«Қалпоқ» ҳажвий кўрсатувида татар кампир Алфия образини яратган актриса Барно Тешабоева «MY5» телеканалининг «Омон-омон» кўрсатувида меҳмон бўлди ҳамда образнинг яратилиш тарихи ҳақида сўзлаб берди, деб ёзмоқда «Daryo».\n«Ўзим асли ўзбекман. Маҳалламизда татар кампирлар бўларди. Образни ўша кампирларни кузатган ҳолда яратганман.\nБиз «Қалпоқ» ижодкорлари билан институтда бир вақтда ўқиганмиз. 1989 йилда Алфия кампир институт саҳнасига чиққан. Ўша пайтда мени кўришган ҳамда «Қалпоқ» гуруҳи очилганидан сўнг чақиришган. Кейин бориб Алфияни ўйнаб чиққанман», — дейди Барно Тешабоева.\nАктриса ёш бўлса-да, кампир ролини ўйнашдан чўчимаслигини ҳам айтиб ўтди.\n«Шу институтга келгунимча шунақа ролларни ўйнайман, деб келганман. Ҳеч қачон малика, соҳибжамолларни ўйнаш истаги бўлмаган. Кузатиш дарси бўлади санъат институтида. Мен ҳам ўшанда қўшним эсимга тушиб қолди, уни ўйнаб бердим. Шундан кейин бу образ институтда машҳур бўлиб кетди. Ҳамма «Алфия кампир, Алфия кампир» деб юрарди. Охирги пайтда Барно эканлигим эсимдан чиқиб кетган. Кимдир «Алфия» деса, мени чақиряпти, деб қарайдиган бўлганман», — дейди актриса.\nБарно Тешабоеванинг айтишича, «Алфия кампир»га икки марта совчи келган. Қашқадарёлик бир отахон Алфияга уйланиш ниятида кўрсатув таҳририятига хат ёзган.\n«Қизиқчи Искандар Ҳамроқулов менга доимо айтарди: «Сиз бахтлисиз, чунки сиз нафақат машҳур, балки севимли ҳамсиз» деб. Энди-энди ушбу сўзларнинг мағзини чақяпман. Дарҳақиқат, таниқлилар кўп, севимлилар кам. Биласизми, мени айниқса, чоллар яхши кўради», — дейди Барно Тешабоева.\nUshbu ma'lumot «Қалпоқ»даги Алфия — Барно Тешабоева татар кампир образининг яратилиш тарихи ҳақида нима дейди? dan olindi!\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 168 | Добавил: «Қалпоқ»даги Алфия — Барно Тешабоев | Рейтинг: 0.0/0


Муҳаббат бобида ўсмирмисиз ёки «оқсоқол»?\nДобавлено: 14.01.2017, 11:48\nКўпчилигимиз ишда яхши ходим, масъулиятли раҳбар, умуман мустақил шахсмиз. Лекин муносабатларда ўзимизни ҳудди бола ёки ўсмирдек тутишимиз мумкин. Cевги бобида ёш, доим ҳам ҳал қилувчи аҳамиятга эга бўлавермайди. Лекин кишиларнинг ўзини тутишига қараб, тажрибали ёки тажрибасизга ажратиш мумкин. Хўш, муносабатлардаги ёшингизни биласизми? Марҳамат, саволларимизга жавоб берингда, ўзингиз ҳақингизда янада кўпроқ билиб олинг.\nАгар саволга «Ҳа» дея жавоб берсангиз, белгилаб қўйинг. Агар фикрга қўшилмасангиз, кейинги саволга ўтиб кетаверасиз. «Йўқ» ёки «Билмайман» жавоблари ноль баллга тенг.\nМуносабатларда муросага келишга қийналаман, доим ҳам паст кетгим келмайди.\nУни ўзгартириш истагидан аллақачон воз кечганман.\nМуҳаббат бор жойда, албатта, ўзаро ҳурмат ҳам бўлади.\nСевган инсоним мени ҳайрон қолдиришга ҳаракат қилмайди.\nМуносабатларда таъсирчанликка ўрин йўқ.\nАгар эҳтирос бўлмаса, муносабатлар ҳам совуқлашиб бораверади.\nСамимият — мустаҳкам муносабатларнинг асосий омили.\nКўнгил берганим қўрқувларимни енгишимга кўмаклашишини истайман.\nУ ҳафсаламни пир қилганида ўзимни босишга қийналсам-да, ҳеч нарса демайман.\nИкки кишилашиб зерикиш ҳам муҳаббатнинг бир белгиси.\nУзоқ йиллик муносабатлар гарови — муроса.\nСевги муҳаббат, туйјуларнинг кескин ўзгаришидан тез чарчайман.\nНозик мавзулардаги суҳбатларга умуман тоқатим йўқ.\nЎзимнинг кучли ва ожиз томонларимни яхши биламан.\nЗарурат тујилса кўнгил қўйганимнинг баъзи нохуш одатларига кўз юмиш қўлимдан келади.\nМуҳаббат, аслида, ҳиссиётларнинг кучлилиги ва туйјулар пўртанаси.\nМуҳаббат ва изтироб олдинма-кетин юради.\nЖуфтим мени боримча қабул қилиши керак.\nЖуфтимиз биз унга имкон берганимизча бизни бошқаради.\nАгар у шахсий худудимни бузса, кечиришим мушкул.\nАгар 1, 3, 4, 12, 16, 17, 18, 20 саволларни тасдиқласангиз ҳар бирини 1 баллдан;\nАгар 6, 8, 9, 14, 15, 19 саволларни тасдиқлаган бўлсангиз ҳар бирини 2 баллдан;\nАгар 2, 5, 7, 10, 11, 13 саволларни тасдиқлаган бўлсангиз ҳар бирини 3 баллдан ҳисоблайсиз.\nОхирида ҳамма балларингизни қўшиб натижангизни ўқинг.\n8-16 балл: ўсмирлардек севасиз\nҲудди ўсмирлар каби севган инсонингизни идеаллаштиришингиз мумкин. Ўзига ўхшамайдиган инсон билан мулоқот қилиш, ёт туйјуларни туйишга эҳтиёжингиз бор. Қалтис қарорлар қабул қилиш одатингиз эса чегараларни тан олмаслигингиз натижасидир. Аммо катта ёшдаги инсон ўзини ўсмирлардек тутиши бирқанча тушунмовчиликларини келтириб чиқаради. Кўпинча ҳам руҳан яқин инсонни излайсиз, ҳам ўйин-кулгидан, ёрқин таассуротлардан воз кечгингиз келмайди. Эҳтимол, шунга узоқ муддатли ва мустаҳкам муносабатларни барпо этишингиз мушкулдир. Бошқаларни камчиликлари билан қабул қилишга қийналасиз. Одатда ўзгарувчан феъл атворингизни ўзингиз ҳам тушунмай қоласиз. Айрилиқни эса ојир ўтказасиз. Ҳатто, биринчи қадамни ўзингиз ташлаган бўлсангиз-да.\nУстунлигингиз: камолотга интиласиз, журъатлисиз.\nКамчилигингиз: ўзгарувчанлигингиз, ҳис-туйјуга берилувчансиз, чегараларни тан олмаслигингиз баъзида панд бериши мумкин.\nМувозанатга эришиш учун: кўнгил қўйганим ҳамма талабларимга жавоб бериши шарт, умуман талаб ва эҳтиёжларимни атрофдагилар қондиришлари лозим деган шартларингиздан воз кечишга ҳаракат қилинг. Ўз истакларингизни ўзингиз амалга оширишни ўрганинг.\n17-25 балл: катталардай севасиз\nИшончли ва мустаҳкам муносабатларингиз асосида ҳар кимнинг ўз ҳудуди борлигини тан олишингиз ётади. Руҳий ўсиш ўзингиз ва яқинларингизга қўйган чегараларингизни тушуниш билан номоён бўлади. Шунингдек инсон ўзгарувчан мавжудот эканлигини тушуниш ва ўзингиз ҳам ўзгара олишингизни қабул қилишингиз лозим. Мулоқот жараёнида бемалол «Мен», «Йўқ» сўзларини қўллай оласиз, ўз эҳтиёжларингизни ўзингиз қондириш учун ҳаракат қиласиз. Агар муносабатларда ўзаро ҳурмат ва ишончни кўрмасангиз уларга якун ясаш ҳам қўлингиздан келади. Катталарга хос муносабталарнинг асосида мулоқот ётади. Мулоқотда эса ихтилоф ва тушунмовчиликлар ҳам кузатилишини унутманг.\nУстунлигингиз: самимийлик, воқеа-ҳодисаларга теран назар билан боқиш ва атрофдагиларга ҳайрихоҳлик яққол устунлигингиздир.\nКамчилигингиз: кўнгил амрига эмас, ақлга қулоқ тутишингиз натижасида руҳий эҳтиёжларингиз эҳтиёжлигича қолиб кетиши мумкин.\nМувозанатга эришиш учун: ҳар қандай мувозанат ҳам куни келиб бузилиши мумкинлигини ёдда сақланг. Масъулият ва бир бирини тушуниш дегани туйјулар доим ҳам муносабатларнинг давомийлигини таъминлай олмайди. Фикрлар хилма-хиллиги ва бир чимдимгина рашк муносабатларингизни рајбатлантирувчи омил бўлиб хизмат қилиши мумкин.\n26-37 балл: муносабатлар бобида «оқсоқол»сиз!\nСиз учун асосийси ҳамфикрлилик ва ўзаро мувофиқлик. Ҳаёт синовлари ва тажриба, барибир, ўз сўзини айтади-да. Ёнингиздаги инсонни тушуниш, қўллаб қувватлаш ва унга јамхўрлик қилишни унинг эътиборини қозонишдан кўра устун санайсиз. Сиз учун зафар қозониш эмас, муаммонинг умумий ечимини топиш муҳимроқ. Авваллари ўзингиз зерикарли деб ўйлаган бир хилликни энди муносабатлардаги турјунлик дея қабул қила бошладингиз.\nУстунлигингингиз: қўли ва кўнгли бирдек очиқ инсонсиз.\nКамчилигингиз: ҳаддан ташқари фидокорлик, биргина мақсад атрофида айланиб қолиш, муносабатларга янгилик китиришни истамаслик.\nМувозанатни сақлаш учун: ўзига хослигингизни йўқотманг, бироз сирлироқ бўлинг. Ёрингизнинг истакларини ўз хоҳишларингиздан устун қўйманг. Бошқа кишилар билан мулоқотингизни жонлантириш орқали жуфтингизни ўз муаммоларингиз билан бездиришдан йироқда бўласиз. Муносабатларингизда эркинлик юзага келади.


Ҳайрли ишлар ЭЗГУЛИК ЙЎЛИДА БАРДАВОМ\nМарт 05, 2021 ЎЗБЕКИСТОН РЕСПУБЛИКАСИНИНГ ЛАТВИЯДАГИ ЭЛЧИХОНАСИ ТОМОНИДАН БЕҒАРАЗ ЁРДАМ Март 05, 2021 ЭЗГУЛИК ИШЛАРИ ДАВОМ ЭТМОҚДА Март 05, 2021 ТАДБИРКОРЛАР МУРОЖААТЛАРИ ЎРГАНИЛИБ амалий ёрдамлар кўрсатилмоқда Март 03, 2021 ҲАЗОРАСП ТУМАН ҲОКИМИ ҚАРОРИ Март 01, 2021 "ҲАЗОРАСП ГРИН ХОУС" МЧЖ ИССИҚХОНАСИ\nАвтор: Сабрижамил Февраль 11, 2021\nХалқимизнинг ўзига хос қадимий анъана, урф-одат ва миллий қадриятлари жуда кўп. Кексалар, кам таъминланган оилалар, якка-ёлғиз, беморлар, ёрдамга муҳтожларнинг ҳолидан хабар олиб, уларга кўмак бериш, қўллаб-қувватлашдек эзгу ва ҳайрли ишлар шулар жумласидандир.\nБу борада, Ҳазорасп туман ҳокими Ўктам Машарипов раҳбарлигида туманимиз маҳаллалари бўйлаб, ожизларга меҳр-саховат кўрсатиш, йиқилганга суянчиқ бўлиб, кўмаклашишдек эзгулик амаллар давом этиб келмоқда.\nЖумладан, бугун туман ҳокими Ў.Машарипов “Овшар” маҳалласида яшовчи Сапарбой Каримов хонадонига ташриф буюриб, оилада катта бўлаётган фарзандлар Мардонбек ва Саъдуллабеклар билан учрашиб, самимий суҳбатлашдилар. Уларнинг келгусидаги орзу-ниятларини тингладилар.\n-Мен молиячи бўламан. Мактабда яхши ўқиб, катта одам бўламан, - дейди кўзлари чақнаб турган Саъдуллабек.\nИлоҳим ниятингга етгин дея бағрига олган туман ҳокими ушбу оилага 11 турдаги озиқ-овқат маҳсулотларини, турли ширинликлар, ҳар бирига бошдан оёқ кўплаб кийим-бош, овқат пишириш учун газ баллонни ҳам етказиб бердилар.\nТуман ҳокими томонидан амалга оширилаётган бу эзгу амаллар инсонлар ўртасидаги меҳр-оқибат, диёнат, саховат каби тушунчаларни янада мустаҳкамлаш билан бирга, ўсиб келаётган ёш авлод қалбида меҳр-саҳоват, эзгулик туйғуларининг шаклланишида муҳим аҳамият касб этади.\nҲазорасп туман ҳокимлиги Ахборот хизмати.\nҲАЗОРАСП ТУМАНИ ҲОКИМИ Ў.МАШАРИПОВ ТУМАНДАГИ МАКТАБ ДИРЕКТОРЛАРИ БИЛАН УЧРАШДИ\nҲАЗОРАСП ТУМАНИДА ДАВЛАТ ХИЗМАТЛАРИ МАРКАЗИ ЯНГИ БИНОСИ ФОЙДАЛАНИШГА ТОПИШИРИЛДИ\nҲАЗОРАСПДА МАҲАЛЛА БИНОСИ ФОЙДАЛАНИШГА ТОПШИРИЛДИ\n«ҲАР БИР ОИЛА-ТАДБИРКОР» ДАСТУРИ ИЖРОСИ ҲАЗОРАСП ТУМАНИДА\nҚОНУН ҲУЖЖАТЛАРИ ИЖРОСИНИ НАЗОРАТ ҚИЛИШНИНГ ЯНГИ ТИЗИМИ ЖОРИЙ ҚИЛИНДИ\nЁшлар сиёсати амалда "ҲАР БИР ЁШГА БИР ГЕКТАР" ЛОЙИҲАСИ ДОИРАСИДА\nБУЮК МУТАФАККИР ТАВАЛЛУДИГА БАҒИШЛАНГАН маънавий-маърифий тадбир бўлиб ўтди\nАЁЛЛАРНИ КАСБГА ЎҚИТИШ ОРҚАЛИ БАНДЛИГИ ТАЪМИНЛАНАДИ\nЎЗБЕКИСТОН РЕСПУБЛИКАСИНИНГ ЛАТВИЯДАГИ ЭЛЧИХОНАСИ ТОМОНИДАН БЕҒАРАЗ ЁРДАМ\nҲАЗОРАСП ТУМАН ҲОКИМИ ҚАРОРИ\nТАДБИРКОРЛАР МУРОЖААТЛАРИ ЎРГАНИЛИБ амалий ёрдамлар кўрсатилмоқда\nЭЗГУЛИК ИШЛАРИ ДАВОМ ЭТМОҚДА\nСўнги қўшилган маълумот: 2021-03-05 12:19:00


Алсера – medu.uz – Дорилар ҳақида маълумотлар ўзбек тилида\nHome Йўриқномалар Алсера\nПрепаратнинг савдо номи: Алсера\nфаол модда: серратиопептидаза (ичакда эрувчан гранулалар шаклида) – 10,0 мг;\nёрдамчи моддалар: лактоза, крахмал, крахмал пастаси, тозаланган тальк, натрий бензоати, магний стеарати, аэросил, натрий крахмал гликоляти.\nқобиғи: эритрозин, изопропил спирти, метилен хлориди, целлюлоза ацетат фталати.\nТаърифи: думалоқ, икки томонлама қавариқ, ҳар икки томони силлиқ, пушти рангли ичакда эрувчан қобиқ билан қопланган таблеткалар.\nКоагулопатиялар (қон ивишини бузилиши): Серратиопептидаза қонни ивишига халақит қилиши мумкин, шунинг учун айрим тадқиқотчилар, бу коагулопатияларни ёмонлашишига олиб келишидан хавотирланади. Агар Сизда коагулопатия бўлса, Алсера препаратини ишлатишдан олдин даволовчи шифокор билан маслаҳатлашинг.\nОперация: Серратиопептидаза қон ивишига халақит қилиши мумкин. Бу эса операция вақтида ва операциядан кейин қон кетишини кучайтириши мумкинлиги тўғрисида хавотирлик мавжуд. Алсера препаратини қўллашни режалаштирилган операциядан камида 2 ҳафта олдин тўхтатиш керак.\nПрепарат ҳомилага тератоген, мутаген ва эмбриотоксик таъсир кўрсатмайди, аммо Алсера препаратини ҳомиладорлик даврида қўллаш тажрибаси чекланган. Препаратни ҳомиладорлик даврида фақат ҳаётий кўрсатмалар бўйича ва даволовчи шифокорнинг қатъий назорати остида буюриш мумкин.\nИчакда эрувчан қобиқ билан қопланган таблеткалар. 10 таблеткадан блистерда. 1, 2, 3 ёки 10 блистер қўллаш бўйича йўриқномаси билан бирга картон қутига жойланган.


Конгресс ва Трамп келишмовчилиги – Эронга қарши ҳарбий ҳаркатлар бошланадими? | Qalampir.uz\nКонгресс ва Трамп келишмовчилиги – Эронга қарши ҳарбий ҳаркатлар бошланадими?\nОлам\t07 Май 14:05 3253\nАҚШ Сенати бугун, 7 май куни пайшанба куни Президент Дональд Трампнинг Конгресс розилигисиз Эронга қарши ҳарбий куч ишлатишини тақиқловчи резолюцияга ветосини бекор қилиши мумкин. Бу ҳақда Сенатда кўпчиликни ташкил этувчилар етакчиси Митч Макконелл маълум қилди.\n“Бу жуда ҳақоратли қарор эди. Бу демократлар томонидан республикачилар ўртасида низо қўзғаш стратегияси доирасида яратилган ва шу тариқа 3 ноябрь куни бўлиб ўтадиган сайловда ғалаба қозонишга ҳаракат қилишдир”, деди Трамп ўз баёнотида.\nУнинг таъкидлашича, дунёда АҚШ учун кўплаб таҳдидлар мавжуд ва вақт ўтиши билан бу таҳдидлар ўзгаради. “Конституцияда Президент фаол бўлиши ва тезкор ва қатъиятли чоралар кўриши кераклиги белгиланган. Айнан мен шундай қилдим”, деган давлат раҳбари.\nСулаймоний воқеасидан сўнг, АҚШ Конгрессида Трампнинг Эронга қарши ҳарбий операциялар бўйича ваколатларини чеклашга ҳаракат қилинди. Конгрессменлар бундай чекловларсиз Трамп урушни бошлаши мумкинлигига ишонишди.\nАҚШда Президент Конгресс розилигисиз уруш қила олмайди. Бироқ у қонун чиқарувчи ҳокимият билан келишмасдан, чекловлар ва вақт чегарасида чет элда операцияларни амалга ошириш ҳуқуқига эга.\nСенатор Тим Кейн ташаббуси билан қабул қилинган резолюцияда агар Конгресс маъқулламаса, Трампдан 30 кун ичида Эронга қарши ҳар қандай ҳарбий операцияларни тўхтатишни талаб қилинади.\n29 Май 17:40 53545\n28 Май 21:12 44799\n27 Май 20:39 38657\n29 Май 09:48 36047\n29 Май 21:45 35691


2016 йил май ойи учун жисмоний шахслар даромадидан олинадиган солиқ ва бошқа мажбурий тўловлар ҳисоб-китоби услубияти | NORMA.UZ\n2016 йил май ойи учун жисмоний шахслар даромадидан олинадиган солиқ ва бошқа мажбурий тўловлар ҳисоб-китоби услубияти\n●● Январь–май ойларида энг кам иш ҳақи (ЭКИҲ) жами миқдори 651 200 сўмни (130 240 х 5) ташкил этади (Президентнинг 26.08.2015 йилдаги «Иш ҳақи, пенсиялар, стипендиялар ва ижтимоий нафақалар миқдорини ошириш тўғрисида»ги ПФ-4751-сон Фармони).\n●●● Бутун йил давомида ЖШДСни ва ЭКИҲ бараварида назарда тутилган имтиёзларни ҳисоблаб чиқаришда 2016 йилнинг 1 январь ҳолатига кўра белгиланган ЭКИҲ – 130 240 сўм қўлланади (Солиқ кодекси 186-моддасининг биринчи қисми, бундан кейин – Кодекс).\n651 200 сўмгача\n651 201 сўмдан 3 256 000 сўмгача (5 х 651 200)\n651 200 сўмдан ортиқ сумманинг 7,5%и\n3 256 001 сўмдан 6 512 000 сўмгача (10 х 651 200)\n195 360 сўм + 3 256 000 сўмдан ортиқ сумманинг 17%и\n6 512 001 сўм ва ундан юқори\n748 880 сўм + 6 512 000 сўмдан ортиқ сумманинг 23%и\nХодима корхонада чорак ставкада ишлайди. Январь–май ойларида у ойига 130 000 сўмдан иш ҳақи олди, йил бошидан даромад 650 000 сўмни (130 000 х 5) ташкил қилади.\nЖисмоний шахснинг 651 200 сўмгача бўлган даромадига ноль ставкаси бўйича солиқ солинади. Ходиманинг иш ҳақидан ЖШДС 0 сўмни (650 000 х 0%) ташкил қилади.\nХодимга январь–май ойларида ойига 550 000 сўмдан иш ҳақи тўланган, йил бошидан даромад 2 750 000 сўмни (550 000 х 5) ташкил қилади.\n(2 750 000 – 651 200) х 7,5% = 157 410 сўмга тенг.\nЯнварь-апрель ойларида 125 928 сўм солиқ ушлаб қолинган. Май ойидаги солиқ суммаси 31 482 сўмга (157 410 – 125 928) тенг.\nЯнварь–май ойлари учун ШЖБПҲга мажбурий бадаллар суммаси 20 988 сўмни ((2 750 000 – 651 200) х 1%) ташкил этади.\nЯнварь-апрель ойларида ШЖБПҲга 16 790,4 сўм ўтказилган, май ойида ажратмалар 4 197,6 сўмни (20 988 – 16 790,4) ташкил қилади.\nМай ойи учун бюджетга 27 284,4 сўм (31 482 – 4 197,6) солиқ ўтказилади.\nХодимнинг январь–май ойларидаги меҳнатига ойига 800 000 сўмдан тўланган, йил бошидан даромад 4 000 000 сўмни (800 000 х 5) ташкил қилади.\n17%лик ставка бўйича солиқ солинадиган даромад суммасини ҳисоб-китоб қиламиз ва январь–май ойлари учун солиқни ҳисоблаймиз:\n195 360 + (4 000 000 – 3 256 000) х 17% = 321 840 сўм.\nЯнварь-апрель ойларида 257 472 сўм солиқ ушлаб қолинган. Май ойидаги солиқ суммаси 64 368 сўмга (321 840 – 257 472) тенг.\nЯнварь–май ойлари учун ШЖБПҲга мажбурий бадаллар суммаси 33 488 сўмни ((4 000 000 – 651 200) х 1%) ташкил этади.\nЯнварь-апрель ойларида ШЖБПҲга 26 790,4 сўм ўтказилган, май ойида ажратмалар 6 697,6 сўмни (33 488 – 26 790,4) ташкил қилади.\nМай ойи учун бюджетга 57 670,4 сўм (64 368 – 6 697,6) ЖШДС ўтказилади.\nХодимнинг январь–май ойларидаги меҳнатига ойига 1 400 000 сўмдан ҳақ тўланган, йил бошидан даромад 7 000 000 сўмни (1 400 000 х 5) ташкил қилади.\n23%лик ставка бўйича солиқ солинадиган даромад суммасини ҳисоб-китоб қиламиз ва январь–май ойлари учун ЖШДСни ҳисоблаймиз:\n748 880 + (7 000 000 – 6 512 000) х 23% = 861 120 сўм.\nЯнварь-апрель ойларида 688 896 сўм ЖШДС ушлаб қолинган. Май ойидаги солиқ суммаси 172 224 сўмга (861 120 – 688 896) тенг.\nШЖБПҲга мажбурий бадаллар суммаси 63 488 сўмга ((7 000 000 – 651 200) х 1%) тенг.\nЯнварь-апрель ойларида ШЖБПҲга 50 790,4 сўм ўтказилган, май ойида ажратмалар 12 697,6 сўмни (63 488 – 50 790,4) ташкил қилади.\nМай ойи учун бюджетга 159 526,4 сўм (172 224 – 12 697,6) ЖШДС ўтказилади.\n7 000 000 – 651 200 х 4 = 4 395 200 сўмга тенг.\n17%лик ставка бўйича солиқ солинадиган даромад суммасини ҳисоблаймиз ва январь–май ойлари учун солиқни ҳисоблаб ёзамиз:\n195 360 + (4 395 200 – 3 256 000) х 17% = 389 024 сўм.\nЯнварь-апрель ойларида 311 219,2 сўм ЖШДС ушлаб қолинган. Май ойидаги солиқ суммаси 77 804,8 сўмга (389 024 – 311 219,2) тенг.\nШЖБПҲга мажбурий бадаллар суммаси 37 440 сўмни ((4 395 200 – 651 200) х 1%) ташкил этади.\nЯнварь-апрель ойларида ШЖБПҲга 29 952 сўм ўтказилган, май ойида ажратмалар 7 488 сўмни (37 440 – 29 952) ташкил қилади.\nХодимнинг январь–май ойларидаги меҳнатига ойига 950 000 сўмдан ҳақ тўланган. Январь ойида унга фарзанди туғилганлиги муносабати билан 1 800 000 сўм моддий ёрдам берилган. Йил бошидан даромад 6 550 000 сўмни (950 000 х 5 + 1 800 000) ташкил қилади.\n● Кодекснинг 179-моддаси 1-бандининг 3 ва 4-хатбошиларига кўра бир йил давомида ЭКИҲнинг 12 бараваригача миқдорда бериладиган қуйидаги моддий ёрдам суммаларига: вафот этган ходимнинг оила аъзоларига ёки оила аъзоси вафот этганлиги муносабати билан ходимга бериладиган тўловлар; ходимга меҳнатда майиб бўлганлик, касб касаллиги ёхуд соғлиққа бошқача шикаст етганлиги билан боғлиқ тўловлар; бола туғилиши, ходим ёки унинг фарзандлари никоҳдан ўтиши муносабати билан бериладиган тўловлар; қишлоқ хўжалиги маҳсулотларини бериш ёки уларни сотиб олиш учун маблағлар бериш тарзидаги тўловларга ЖШДС солинмайди (Кодекснинг 178-моддаси 16-банди). Йил мобайнида ҳисоб-китоб қилишда йил бошида амал қилган ЭКИҲ қўлланилади (130 240 х 12 = 1 562 880 сўм).\n4 987 120 сўмга (6 550 000 – 1 562 880) тенг.\n195 360 + (4 987 120 – 3 256 000) х 17% = 489 650,4 сўм.\nЯнварь-апрель ойларида 399 782,4 сўм ЖШДС ушлаб қолинган. Май ойидаги солиқ суммаси 89 868 сўмга (489 650,4 – 399 782,4) тенг.\nШЖБПҲга мажбурий бадаллар суммаси 43 359,2 сўмни ((4 987 120 – 651 200) х 1%) ташкил этади.\nЯнварь-апрель ойларида ШЖБПҲга 35 161,6 сўм ўтказилган, май ойида ажратмалар 8 197,6 сўмни (43 359,2 – 35 161,6) ташкил қилади.\nМай ойи учун бюджетга 81 670,4 сўм (89 868 – 8 197,6) ЖШДС ўтказилади.\nХодимнинг январь–май ойларидаги меҳнатига ойига 1 000 000 сўмдан ҳақ тўланган. Январь ойида унга 1 300 000 сўмлик ноутбук совға қилинди. Ходимнинг йил бошидан даромади 6 300 000 сўмни (1 000 000 х 5 + 1 300 000) ташкил қилади.\nСолиқ солинадиган даромад 5 518 560 сўмга (6 300 000 – 781 440) тенг.\n195 360 + (5 518 560 – 3 256 000) х 17% = 579 995,2 сўм.\nЯнварь-апрель ойларида 481 627,2 сўм ЖШДС ушлаб қолинган. Май ойидаги солиқ суммаси 98 368 сўмга (579 995,2 – 481 627,2) тенг.\nЯнварь–май ойлари учун ШЖБПҲга мажбурий бадаллар суммаси 48 673,6 сўмга ((5 518 560 – 651 200) х 1%) тенг.\nЯнварь-апрель ойларида ШЖБПҲга 39 976 сўм ўтказилган, май ойида ажратмалар 8 697,6 сўмни (48 673,6 – 39 976) ташкил қилади.\nМай ойи учун мажбурий суғурта бадаллари 75 000 сўмни (1 000 000 х 7,5%) ташкил этади.\nКодекснинг 180-моддасига кўра имтиёзга ҳақли бўлган ходимга январь–май ойларида ойига 1 000 000 сўмдан иш ҳақи тўланган. Январь ойида унга никоҳдан ўтиши муносабати билан 1 700 000 сўм моддий ёрдам кўрсатилган ва 900 000 сўмлик қийматга эга совға топширилган. Ходимнинг йил бошидан даромади 7 600 000 сўмни (1 000 000 х 5 + 1 700 000 + 900 000) ташкил қилади.\n● Кодекснинг 180-моддаси 2-қисмига мувофиқ имтиёз олиш ҳуқуқига эга бўлган ходимнинг солиқ солинадиган даромадидан ҳар ойда ЭКИҲнинг 4 бараварига тенг сумма (651 200 х 4 = 2 604 800 сўм) чиқариб ташланади;\n5 000 000 – 2 604 800 + 1 700 000 – 1 562 880 + 900 000 – 781 440 = 2 650 880 сўм.\nОлинган даромадга 7,5%лик ставка бўйича солиқ солинади: ЖШДС (2 650 880 – 651 200) х 7,5% = 149 976 сўмга тенг.\nЯнварь-апрель ойларида 123 816 сўм ЖШДС ушлаб қолинган. Май ойидаги солиқ суммаси 26 160 сўмга (149 976 – 123 816) тенг.\nЯнварь–май ойлари учун ШЖБПҲга мажбурий бадаллар суммаси 19 996,8 сўмни ((2 650 880 – 651 200) х 1%) ташкил этади.\nЯнварь-апрель ойларида ШЖБПҲга 16 508,8 сўм ўтказилган, май ойида ажратмалар 3 488 сўмни (19 996,8 – 16 508,8) ташкил қилади.\nМай ойи учун бюджетга 22 672 сўм (26 160 – 3 488) солиқ ўтказилади.\nКодекснинг 180-моддаси иккинчи қисмида назарда тутилган имтиёзга эга ўриндош ходимга январь–май ойларида ойига 600 000 сўмдан иш ҳақи тўланган. Унинг йил бошидан даромади 3 000 000 сўмни (600 000 х 5) ташкил қилади.\nq Агар асосий бўлмаган иш жойидан ёки бошқа юридик шахслардан даромад оладиган жисмоний шахс бухгалтерияга ундан ЖШДСни энг юқори ставкада ушлаб қолиш ҳақида ариза тақдим этса, у ҳолда даромад тўловчи юридик шахс имтиёзларни қўлламаган ҳолда уни энг юқори ставкада ушлаб қолади (Кодекснинг 186-моддаси тўққизинчи қисми). Бундай ариза мавжуд бўлмаган ҳолларда ЖШДС шкала бўйича ушлаб қолинади, солиқ тўловчи эса солиқ органларида ўтган йил учун жами даромадларини кейинги йилнинг 1 апрелига қадар декларациялаши шарт.\nУнинг январь–май ойларида олган даромадига 7,5%лик ставка бўйича солиқ солинади: ЖШДС (3 000 000 – 651 200) х 7,5% = 176 160 сўмга тенг.\nЯнварь-апрель ойларида 140 928 сўм ЖШДС ушлаб қолинган. Май ойидаги солиқ суммаси 35 232 сўмга (176 160 – 140 928) тенг.\nЯнварь–май ойлари учун ШЖБПҲга мажбурий бадаллар 23 488 сўмга ((3 000 000 – 651 200) х 1%) тенг.\nЯнварь-апрель ойларида ШЖБПҲга 18 790,4 сўм ўтказилган, май ойида ажратмалар 4 697,6 сўмни (23 488 – 18 790,4) ташкил қилади.\nМай ойи учун бюджетга 30 534,4 сўм (35 232 – 4 697,6) ЖШДС ўтказилади.\nЎриндошнинг даромади 6 512 000 сўмдан ошмаслигига қарамай, ходимнинг аризасига кўра унинг бутун иш ҳақига 23%лик ставка бўйича солиқ солинади. Январь–май ойлари учун ЖШДС суммаси 690 000 сўмга (3 000 000 х 23%) тенг.\nЯнварь-апрель ойларида 552 000 сўм ЖШДС ушлаб қолинган. Май ойида унинг суммаси 138 000 сўмни (690 000 – 552 000) ташкил этади.\nЖами иш ҳақидан (ноль ставкаси бўйича солиқ солинадиган даромадни чегирмаган ҳолда) ШЖБПҲга бадаллар (1%) ҳисоблаб ёзилади. Январь–май ойларида уларнинг суммаси 30 000 сўмни (3 000 000 х 1%) ташкил қилади.\nЯнварь-апрель ойларида ШЖБПҲга 24 000 сўм ўтказилган. Май ойи учун 6 000 сўм (30 000 – 24 000) ўтказилади.\nМай ойи учун суғурта бадаллари 45 000 сўмни (600 000 х 7,5%) ташкил қилади.\nЖШДС ва суғурта бадаллари ушланганидан кейин ўриндош ходим 417 000 сўм (600 000 – 138 000 – 45 000) иш ҳақи олади.\nХодимнинг январь–май ойларидаги меҳнатига ойига 600 000 сўмдан ҳақ тўланган, йил бошидан даромад 3 000 000 сўмни (600 000 х 5) ташкил қилади. Ходим Тошкент шаҳрида жойлашган, майдони 50 кв.м бўлган турар жой биносини 1 январдан бошлаб ижарага бериш тўғрисида иш берувчи билан шартнома тузди ва ҳар ойда 800 000 сўм ижара ҳақи олади.\nЯнварь-май ойлари учун меҳнатга ҳақ тўлаш тарзидаги даромаддан 7,5%лик ставка бўйича солиқни ҳисоблаймиз:\n(3 000 000 – 651 200) х 7,5% = 176 160 сўм.\nЯнварь-май ойлари учун ШЖБПҲга мажбурий бадаллар 23 488 сўмга ((3 000 000 – 651 200) х 1%) тенг.\nМай ойи учун бюджетга 90 534,4 сўм (35 232 – 4 697,6 + 60 000) ўтказилади.\nХодимнинг январь-май ойларидаги иш ҳақи миқдори ойига 900 000 сўмни ташкил қилди. Январь-май ойлари учун солиқ солинадиган даромад 4 500 000 сўмни (900 000 х 5) ташкил этди. У суднинг қарорига биноан битта болага иш ҳақининг 1/4 қисмига тенг миқдорда алимент тўлаши шарт.\n17%лик ставка бўйича солиқ солинадиган даромад суммасини ҳисоблаймиз ва январь–май ойлари учун ушбу суммага солиқни ҳисоблаб ёзамиз:\n195 360 + (4 500 000 – 3 256 000) х 17% = 406 840 сўм.\nЯнварь-апрель ойларида 325 472 сўм ЖШДС ушлаб қолинган. Май ойи учун солиқ суммаси 81 368 сўмга (406 840 – 325 472) тенг.\nШЖБПҲга мажбурий бадаллар суммаси 38 488 сўмни (4 500 000 – 651 200) х 1%) ташкил этади.\nЯнварь-апрель ойларида ШЖБПҲга 30 790,4 сўм ўтказилган, май ойи учун ажратмалар 7 697,6 сўмни (38 488 – 30 790,4) ташкил қилади.\nМай ойи учун бюджетга 73 670,4 сўм (81 368 – 7 697,6) ЖШДС ўтказилади.\n12-ВАЗИЯТ. Илгари ишламаган янги ишга қабул қилинган ходим (олий ўқув юрти битирувчиси)нинг даромадларидан ЖШДС ҳисоб-китоби\nМай ойида илгари ишламаган ходим ишга қабул қилинди. Унга 600 000 сўм ойлик маош белгиланди.\nЖисмоний шахснинг 651 200 сўмгача бўлган даромадига ноль ставкаси бўйича солиқ солинади. Ходимнинг иш ҳақидан ЖШДС 0 сўмни (600 000 х 0%) ташкил қилади.\nХодимнинг иш ҳақидан ШЖБПҲга бадаллар ҳисоб-китобида ноль ставкаси бўйича солиқ солинадиган даромад (ЭКИҲнинг 1 баравари) чегирилиши сабабли ушбу бадаллар ҳисоблаб ўтказилмайди.\nХодимнинг даромадларидан суғурта бадаллари 45 000 сўмга (600 000 х 7,5%) тенг.\nСуғурта бадаллари ушланганидан кейин ходимга 555 000 сўм (600 000 – 45 000) тўланади.\nХодимнинг январь-май ойларидаги иш ҳақи миқдори ойига 800 000 сўмни ташкил қилди. Январь-май ойлари учун солиқ солинадиган даромад 4 000 000 сўмни (800 000 х 5) ташкил этди. Май ойида ходим бухгалтерияга унинг иш ҳақидан 250 000 сўмни ШЖБПҲга ихтиёрий бадал сифатида ўтказишни сўраб ариза тақдим этди.\n● Кодекснинг 179-моддаси 31-бандига мувофиқ Халқ банкидаги ШЖБПҲга ихтиёрий бадаллар суммаси ходимнинг солиқ солинадиган даромадларини аниқлашда чегириб ташланади.\n4 000 000 – 250 000 = 3 750 000 сўм.\n195 360 + (3 750 000 – 3 256 000) х 17% = 279 340 сўм.\nЯнварь-апрель ойларида 257 472 сўм ЖШДС ушлаб қолинган. Май ойи учун солиқ суммаси 21 868 сўмга (279 340 – 257 472) тенг.\nЯнварь–май ойлари учун ШЖБПҲга мажбурий бадаллар суммаси 30 988 сўмни (3 750 000 – 651 200) х 1%) ташкил этади.\nЯнварь-апрель ойларида ШЖБПҲга 26 790,4 сўм ўтказилган, май ойи учун ажратмалар 4 197,6 сўмни (30 988 – 26 790,4) ташкил қилади.\nМай ойи учун бюджетга 17 670,4 сўм (21 868 – 4 197,6) ЖШДС ўтказилади.\nМажбурий суғурта бадаллари 60 000 сўмга (800 000 х 7,5%) тенг.\nСолиқ, суғурта ажратмалари ва ШЖБПҲга ихтиёрий ўтказилган бадал чегирилгандан кейин ходимга 468 132 сўм (800 000 – 250 000 – 21 868 – 60 000) иш ҳақи тўланади.\n*Январь ойи учун жисмоний шахсларнинг даромадидан олинадиган солиқ ва бошқа мажбурий тўловларнинг ҳисоб-китоб услубияти «СБХ»нинг 26.01.2016 йилдаги 4 (1120)-сонида, февраль ойи учун 23.02.2016 йилдаги 8 (1124)-сонида, март ойи учун 22.03.2016 йилдаги 12 (1128)-сонида, апрель ойи учун 26.04.2016 йилдаги 17 (1133)-сонида чоп этилган.


Ван Гаал Ҳутнинг Феллайнига ишлатган қўполлигини тасвирлаб бериш учун мухбирнинг сочини тортқилади » Скачать музыку бесплатно новинки музыки 2016-2017\nВан Гаал Ҳутнинг Феллайнига ишлатган қўполлигини тасвирлаб бериш учун мухбирнинг сочини тортқилади\nКомментариев: 0 Просмотров: 72 Дата: 2-05-2016, 00:07 «Манчестер Юнайтед» жамоаси бош мураббий Луи ван Гаал «Лестер»га қарши ўйиндан кейин берган интервьюси давомида рақиблар футболчиси Роберт Ҳут томонидан ўз шогирди Маруан Феллайнининг сочини тортиш орқали қўполлик ишлатилганидан ёзғирди. «Ўйин ҳаками бугун қийналди. Ўша вазиятда Ҳутнинг Феллайнига қарши нима қилганини кўрдингизми? Бу ахир пенальтимасмиди? Сочларинги мана бундай қилиб оғритиб тортишганда албатта норози бўласанда», дея мухбирнинг сочларидан тортқилаб ушлаган ўша вазиятни кўрсатиб бериш учун ван Гаал. - деб хабар бермоқда Stadion.uz нашри.


Жаҳон 08:27 / 28.09.2020 1710\n“Катта йигирматалик” давлатлари етакчиларининг Саудия Арабистони раислигидаги саммити 21-22 ноябрда онлайн-форматда ўтади. Бундай маълумот G20 сайтида эълон қилинди.\nТаъкидланишича, саммит коронавирус тарқалиши ортида “ҳаётларни ҳимоя қилиш” ва иқтисодий ўсишнинг тикланишига бағишланади. Тадбирда, шунингдек, пандемия вақтида аниқланган заиф томонлар билан курашиш масаласи муҳокама қилинади.\nG20’да маълум қилинишича, дори-дармон, вакцина ишлаб чиқарилиши, тарқатилиши ва тақдим қилиниши учун 21 млрд доллардан кўпроқ маблағ ажратилган. “Катта йигирматалик”, шунингдек, жаҳон иқтисодиётини ҳимоялаш учун яна 11 трлн доллар йўналтирган ва энг кам ривожланган давлатлар қарзларини тўлашларини тўхтатиши бўйича дастурни ишга туширган.\nG20 таркибига қуйидаги давлатлар киради: Аргентина, Австралия, Бразилия, Британия, Германия, Ҳиндистон, Индонезия, Италия, Канада, Хитой, Мексика, Россия, Саудия Арабистони, АҚШ, Туркия, Франция, Жанубий Корея, ЖАР, Япония, Европа иттифоқи.